Raza de lumină 
De Mari Lu Trandafir 


Dedic această carte, verișoarei mele de gradul doi Câmpeanu 
Elisabeta. Mi-a sugerat titlul acesteia, fără să ştie ce cuprinde, dar care 
se potrivește perfect cu ceea ce vreau să scriu. 

O dedic și fiului meu Marius, soţiei lui Cristina, precum și nepoatei 
mele Beatrice Anamaria. 


Nota autorului 


1) Vreau să fac unele precizări. Nu fac parte din grupa marilor 
maeştri, nici nu sunt vreo iniţiată. Sunt un om simplu, care a crescut 
într-o familie cu credinţă puternică în DIVINITATE. Tot ce am scris în 
această carte, e perfect adevărat. Cei apropiați mie, ştiu despre ce 
vorbesc. Mulţi dintre ei au trecut prin experienţe asemănătoare, și nu 
m-au luat drept nebună atunci când le-am povestit. Știu că sunt un om 
calm, echilibrat. Scepticii, s-au convins singuri de adevăr, atunci când 
au „pățit” şi ei lucruri inexplicabile. 

Am dorit să scriu această carte, pentru a impulsiona și pe alții să 
vorbească despre aceste lucruri. Să nu le mai fie teamă că vor fi 
catalogaţi drept nebuni. Sunt absolut convinsă că cel puţin jumătate 
din populaţia ţării, dacă nu mai mult, a trecut prin evenimente 
asemănătoare, dar frica de ridicol îi opreşte să vorbească. Fiul meu 
mi-a spus, că n-o să recunoască niciodată ce a păţit, pentru că nu vrea 
să fie luat drept nebun. Așa gândesc mulți dintre noi. Eu m-am hotărât 
să fac acest pas, fără să-mi mai fie frică. Nu voi încerca să dezleg aceste 
„enigme”. Nu sunt o specialistă, de aceea îi las pe cei în măsură să o 
facă. Eu am înţeles în mare parte despre ce este vorba, așa că doar voi 
relata totul, aşa cum a fost. Acolo unde este cazul, voi mai interveni cu 
unele precizări. 

2) Am scris această carte în urmă cu doi ani şi jumătate. Unele 
lucruri despre care am scris la sfârşit, s-au adeverit. Între timp, şi-au 
mai exprimat şi alții gândurile, sentimentele, părerile lor despre ceea 
ce se întâmplă în țara noastră. Nu am copiat pe nimeni. Există un 
singur răspuns; că din ce în ce mai mulți români au început să se 
„trezească”. „Mămăliga” despre care vorbeam în carte, a explodat în 


sfârşit. Depinde acum de noi, ce facem mai departe. Trebuie să se mai 
întâmple şi alte nenorociri ca noi să acționăm? Nu ştiu dacă acest „nou” 
guvern, va mai putea să schimbe ceva! Dar noi suntem mulți și deştepţi. 
Fără violență, vom putea să ieşim iar în stradă, dacă nu suntem 
mulțumiți de cum vor evolua lucrurile. Dar după cum spuneam și în 
carte, schimbarea trebuie să înceapă cu fiecare dintre noi. Am simțit pe 
pielea mea, cum își fac treaba cei care sunt puși în funcţii. Nu-şi asumă 
nimeni nicio răspundere, deşi au „puterea'” să o facă. Te pasează de la 
un birou la altul, de la o persoană la alta - ca pe o minge de ping-pong 
-, îți promit marea cu sarea și apoi, tăcere. Chiar și micii 
„funcționărași” își bat joc de tine, făcându-te să aștepți minute, ore în 
şir, ca apoi să se strecoare pe uşa din dos și să te lase ca pe un prost, 
fără niciun răspuns. Ca să se schimbe ceva în această ţară, trebuie 
făcută o „purificare” generală. De la cel mai mic, la cel mai mare. Dar 
din păcate, românii nu au găsit încă un lider puternic care să-i îndrume. 
lar dacă acesta chiar există, nu mai au încredere. Singurul lucru care 
ne-a mai rămas, este credinţa în Divinitate. Trebuie să ne rugăm din tot 
sufletul, pentru ajutor de „sus”. Şi să ne acordăm unii altora ajutorul, 
pe care cei de la putere nu pot sau nu vor să-l dea. Responsabilitatea 
trebuie asumată întâi de noi, cei din popor. Să nu uităm că facem parte 
din neamul dacilor - puternici, deştepţi, drepţi, adevăraţi patrioţi -, un 
popor care şi-a iubit totdeauna neamul și ţara. 


Capitolul 1 
Despre animale 


Despre inteligența animalelor și rolul lor benefic în viața 
oamenilor, s-a tot scris în ziare, în cărți. Acum, vreau să vorbesc despre 
rolul jucat de Miţica și Miki - pisicile mele - în existența mea, şi cum 
m-au învățat ele, să-mi schimb total percepţia asupra lor, şi asupra 
animalelor, în general. 

Mama mea nu iubea deloc pisicile, le gonea și le alerga pe unde 
le prindea, așa că şi noi fetele ei, nu prea le aveam la inimă. Eu pot 
spune, că îmi era puțin frică de ele, așa că dacă se aşeza o pisică în 
poala mea, îi spuneam stăpânei să o dea jos că mi-e frică de ea, nici 
măcar nu-i atingeam blana. 

Până într-o zi când, mergând în vizită la o vecină, am văzut un 


ghemotoc de blană, cu ochii ca smaraldul, ce se juca la picioarele mele. 
Fugea ca o săgeată și tot încerca să-mi atragă atenţia. Atunci, inima 
mea s-a umplut de iubire, şi am dorit din tot sufletul să am acel pui. 

Nepotul meu avea un pui de pechinez, aşa că își dorea și fiul 
meu unul. L-am întrebat dacă nu cumva, i-ar plăcea o pisică foarte 
frumoasă. A fost de acord şi a doua zi, a venit cu ea acasă. A fost nespus 
de bucuros şi a îndrăgit-o mult. De fapt, am îndrăgit-o toţi; sora mea, 
mama, nepotul şi mica mea nepoată. Mama mea, care până atunci nu le 
suferea, a iubit-o cel mai mult, şi când cei mici o alergau în joacă, o 
ascundea sub pătura ei. 

Când fiul meu a plecat în armată, m-a rugat să am grijă de ea. 
Avea trei ani când s-a întâmplat nenorocirea. Parcă prevăzând ce i se 
va întâmpla pisicii lui, fiul meu mi-a scris o altă scrisoare, în care mă 
ruga iar să am grijă de Miţi. Până a ajuns scrisoarea, pisica a murit. Eu 
am avut pe conştiinţă moartea ei. A murit otrăvită, dintr-o neglijenţă a 
mea. 

Dacă altă dată râdeam de cei care îşi plângeau animalele, acum 
îmi venise și mie rândul. Nu mai aveam aer de atâta plâns. Nu credeam 
vreodată, că voi jeli atât din cauza unui animal. O săptămână n-am 
putut dormi, și mă gândeam cum să-i dau vestea fiului meu. Mă rugase 
să am grijă de ea, şi eu o omorâsem. A fost tare supărat, şi nu mi-a mai 
scris mult timp. Şi după ce s-a întors acasă, îmi mai reproșa incidentul. 
Îmi era tare dor de ea şi mă învinuiam pentru moartea ei. Fiul meu, îmi 
zicea mereu să-i aduc altă pisică. 

Într-o noapte, am visat că o chemam la mine și nu voia. Cum mă 
vedea, fugea. A doua zi plângeam, şi-mi ziceam că mă urăște şi de aceea 
fuge de mine. Am mai visat-o de câteva ori, dar tot nu venea la mine. 
Atunci am început să mă rog lui DUMNEZEU să mă ierte, că nu am vrut 
să o omor. O rugam şi pe ea să mă ierte, că nu am vrut să-i fac rău. 

Când am visat-o pentru ultima dată, era în grija unei doamne, pe 
care în viața reală nu o cunosc. Avea o casă foarte frumoasă, cu grădină 
mare, bine îngrijită. Atunci, Miţica a venit la mine, m-a lăsat să o 
mângâi şi mi-a spus - telepatic - că m-a iertat, să nu mai fiu supărată, 
ştie că am iubit-o și n-am vrut să-i fac rău. S-a uitat la mine cu niște 
ochi blânzi și a plecat. 

Tot în acel an, mă tentau multe persoane cu alte pisici, dar eu le 
spuneam, că nu voi mai lua altă pisică, decât dacă e băiat şi dacă 


seamănă cu Miţica. Ruga mi-a fost ascultată, și când mă întorceam de la 
o prietenă, aud nişte femei țipând. Mă întorc, și văd două foste vecine, 
care strigau la mine: 

— Te rugăm, du-te să iei puiul de pisică din șosea, că îl calcă 
mașina! M-am întors din drum să-l salvez, dar când m-a privit în ochi, 
am avut senzaţia că o privesc pe Miţica mea. Le-am întrebat: 

— Este băiat sau fată? S-au uitat la el, şi mi-au confirmat că este 
băiat. 

Nu știam ce să fac, şi parcă „ceva', îmi spunea să-l iau acasă. 
L-am privit cu și mai multă atenție, și atunci am realizat că seamănă 
perfect cu fosta mea pisică. Ajunsă acasă, l-am spălat împreună cu fiul 
meu, i-am cumpărat medicamente deparazitare și lapte. Rugăciunea 
mea fusese auzită acolo „sus”, și mi-a scos în cale exact ce-mi dorisem, 
un băiat care să semene cu Miţica. L-am iubit și mai mult, iar el m-a 
învăţat multe lucruri. 

Era foarte sălbatic la început, și acest fapt îl deranja pe fiul meu. 
Nu a mai putut să-l iubească la fel ca pe Miţica. L-am rugat să-i dea un 
nume pisoiului, și i-a zis Miki - exact cum i-aș fi zis şi eu. A trăit doar cu 
trei ani mai mult decât Miţica. Și culmea, a murit tot otrăvit, dar de 
această dată, nu din vina mea, ci a unui vecin rău care ura animalele. 

Primul lucru pe care l-am învăţat de la Miki, a fost acela că 
trebuie să-i acord multă iubire, numai așa putea fi îmblânzit. M-a mai 
învăţat, că trebuie să am multă răbdare, ca să obţin rezultate bune. Eu 
l-am învățat să mă cunoască mai bine, şi astfel să-i câştig încrederea. 

Când a înțeles că nu am de gând să-l bat, sau să-l cert pentru 
poznele lui, atunci a devenit mult mai blând. Nu mai ataca, nici dacă îl 
loveai sau îl alergai. Îl lăsam pe afară şi mai venea după câteva zile. Cei 
care nu au animale, vor spune că am luat-o razna, dar cei care le iubesc 
ca pe copiii lor, știu despre ce vorbesc. 

De la aceste necuvântătoare, avem mai multe de învăţat decât 
de la oameni. Spre deosebire de noi, ele sunt mult mai loiale, mai pline 
de compasiune, ne iubesc necondiționat, chiar dacă le certăm sau le 
lovim. Dacă le privim cu atenţie, ne arată cum să ne comportăm şi noi 
cu semenii noştri. 

Am constatat, că dacă stau şi eu pe burtă atunci când mă doare, 
simt o uşurare de parcă aș fi luat o pastilă pentru durere. Și acest lucru 
l-am făcut, doar observându-l pe Miki cum procedează, atunci când are 


crampe. 


— Dacă omenirea, ar accepta faptul că Dumnezeu nu a creat 
degeaba animalele și plantele, că noi toți suntem în strânsă legătură 
unii cu alții, atunci lumea aceasta ar fi mult mai bună. În loc să omorâm 
animalele, să tăiem pădurile, să ne batem joc de tot ce este în jurul 
nostru, mai bine ne-am întreba de ce natura se răzvrăteşte așa de tare, 
de ce ne aduce pagube? Noi nu avem nicio vină? 

Dumnezeu nu ne-a creat ca să ne ucidem între noi, sau să 
distrugem celelalte creaţii ale lui. Ne-a creat cu unicul scop, de a avea 
grijă unii de alţii, de a ne folosi unii de alții în mod benefic. 

— Cu Miki, aveam legături telepatice. Când stătea mai mult de 
două zile afară, mă îngrijoram şi îl întrebam în gând unde e, iar peste 
puţin timp apărea în calea mea, iar eu îl luam în casă. Când mă durea 
ceva, se așeza pe locul bolnav și îmi trecea. 

Într-o noapte, mă sufocam și îmi bătea inima să-mi sară din 
piept. Dintr-odată, s-a aşezat pe inima mea și nu a mai plecat, decât 
după ce am adormit. Când m-am trezit, el era pe fotoliul lui. 


— Este adevărat, că animalele au simțuri pe care noi oamenii nu 
le avem. Cu ani în urmă, motanul meu a rămas cu ochii pironiţi într-un 
punct fix al camerei, ridicat pe lăbuțele din spate, şi cu urechile ciulite. 
Apoi a luat-o la fugă îngrozit, cu blana zburlită, și s-a ascuns sub un 
fotoliu. După câteva minute mi-a fost tare rău. Am crezut că voi muri. 
Abia după ce m-am liniștit, s-a potolit şi el. Atunci am înțeles, de ce 
fusese așa de speriat. El văzuse cu mult timp înainte, „răul” ce avea să 
mă cuprindă. 


— Despre animale, voi mai povesti doar o singură întâmplare, 
care m-a impresionat. Treceam ca de fiecare dată spre piaţă, pe lângă 
un câine despre care știam că e blând. Nu m-am speriat şi l-am depășit, 
când din senin, a început să latre şi să se dea la mine. Am început să 
vorbesc cu el, și să-l întreb: 

— Ce ţi-am făcut, de vrei să mă muşti? Când deodată, de 
niciunde, a apărut un câine alb cu pete negre, care m-a apărat 
luându-se „la harţă” cu el și, pe lângă acesta, au apărut brusc alții, care 
au sărit pe el, și au început să latre zgomotos. Intrasem de mult în 
magazin, și tot se mai auzeau lătrăturile lor. 


De atunci, am început să empatizez foarte mult cu toate 
animalele. Mă durea sufletul dacă vedeam un animal mort, sau schilod. 
Plângeam mult de mila lor. Fiul meu îi spunea unui prieten: 

— Dacă ar fi după mama, ar lua acasă toate animalele 
vagabonde și toate persoanele fără adăpost. 


Vise premonitorii 


Am avut puţine vise premonitorii. Primul vis premonitoriu, l-am 
avut în anul 1989 când a murit Ceaușescu. Diferenţa dintre realitate și 
visul meu a fost mică. În filmul dat la TV după revoluţie, erau judecaţi 
soţii Ceaușescu, iar în visul meu, era doar Ceaușescu la bară, dar stătea 
în picioare. Cei care îl judecau, erau îmbrăcaţi în milițieni, iar în film 
erau militari. 

Eu eram avocata lui şi îi convingeam că a făcut și lucruri bune: 

— Ce aveţi cu el? De ce îl judecați? Aţi uitat că a făcut și lucruri 
bune? A dat serviciu la toţi, a făcut apartamente pentru muncitori etc. 
Când i-am povestit mamei mele, mi-a zis: 

— Ceaușescu nu mai pică! Dar să mai fie și judecat! Vise de 
noapte. Visul s-a împlinit după o lună. 

Toate visele premonitorii, au avut legătură cu alte persoane, nu 
cu mine. 


— Un alt vis, pe care l-am inclus în categoria premonitorii, a 
avut legătură cu un prezentator de televiziune pe care nu îl văzusem la 
TV, nu știam nici cum îl cheamă, nici cum arată. În realitate era mai 
tânăr, dar în vis era mult mai bătrân. A fost cel mai ciudat vis pe care 
l-am avut. 

Eu priveam de undeva de sus, o fată foarte frumoasă, de 20 - 23 
ani, cu părul lung, negru, fața albă ca porțelanul, niște ochi foarte 
frumoşi, negri, cu gene lungi. Era îmbrăcată cu o rochie albă, cu 
imprimeuri, cloşată, lungă până la genunchi. Lângă ea se afla un bărbat 
brunet, înalt, suplu, îmbrăcat în costum. 

La un moment dat, nu mai eram sus, ci eram chiar acea fată, 
bărbatul de lângă mine, fiind de fapt secretarul tatii şi omul lui de 
încredere. Mă întreabă: 


— Te mai căsătoreşti cu logodnicul tău, care te-a înșelat și te 
înşală mereu? Eu i-am zis: 

— Aştept să se întoarcă din turneu, pentru a-i spune în față, că 
nu mai vreau de soț un fustangiu ca el. Acest răspuns, i-a dat curajul 
să-mi mărturisească: 

— Mă bucur tare mult, că ai luat această hotărâre. Eu sunt 
îndrăgostit de ține de câţiva ani. Ai crescut sub ochii mei și ai devenit o 
tânără foarte frumoasă. Faptul că iubeai pe altcineva, m-a împiedicat 
să-ți mărturisesc sentimentele mele. S-a așezat în genunchi şi m-a 
întrebat: 

— Vrei să fii soția mea? Eu i-am răspuns din toată inima: 

— Da! 

Ne aflam în fața unei clădiri mari, asemănătoare unui castel, iar 
priveliștea era minunată. Grădinile erau pline cu flori multicolore, 
vegetație luxuriantă, cu pomi exotici deosebiți. Văzându-i ochii plini de 
iubire, am avut revelaţia, că de fapt nu pe logodnicul meu îl iubeam, ci 
pe secretarul tatii, care era de fapt prietenul meu cel mai bun, căruia îi 
spuneam totul și îi ceream sfaturi. Ne-am sărutat şi am pecetluit astfel 
iubirea noastră. 

Viitorul meu soţ, era un bărbat foarte frumos, cu părul lung 
până la umeri, de culoare arămie, ochii negri ca mura. Călărea pe un cal, 
ce trăgea după el o caravană lungă, albă, pe care îi plăcea s-o conducă 
el însuşi în locul vizitiului. Părea un sălbatic, așa cu pletele în vânt, dar 
se pare că era şi un cântăreţ renumit la vremea sa. Îmbrăcămintea 
logodnicului meu, era de culoare roșu-portocaliu, cu o manta de 
aceeași culoare, pantaloni albi strânşi pe picior, o beretă rotundă, tot 
de culoare portocalie. În picioare, avea cizme negre până la genunchi. 

Când m-am trezit, totul părea atât de real, că mă întrebam ce 
caut în apartamentul meu și nu în castel. Mi-au trebuit minute bune să 
realizez, că de fapt, totul a fost un vis. 

După o săptămână, am văzut la TV într-un film de epocă, că 
îmbrăcămintea logodnicului din vis era scoțiană, asemănătoare 
personajelor din acea peliculă, iar bereta era purtată doar de nobili. La 
vremea când am avut visul, nu știam aceste lucruri. 

Și mai ciudat a fost atunci, când deschizând televizorul pe 
programul de știri, am văzut un bărbat ce semăna mult cu iubitul din 
vis. Nu realizam de ce mi se pare cunoscut. Abia a doua zi, mi-am dat 


seama că e cel din vis, cu mici deosebiri; părul scurt și mai închis la 
culoare, puțin mai tânăr, în realitate. 

Două luni mai târziu, premoniţia se îndeplinea în ceea ce-l 
privea. A fost transferat la alt post de televiziune, unde a făcut o 
emisiune de succes, pe care o realiza colindând toată țara (ca în visul 
meu). 

Ulterior, l-am întâlnit pe cel de-al doilea bărbat, ce semăna 
perfect cu secretarul tatii, dar arăta puțin mai bătrân şi mai gras, decât 
în vis. 


— Alt vis premonitoriu, a avut legătură cu mama mea. Cu două 
luni înainte ca ea să paralizeze, am visat-o pe FECIOARA MARIA, cum a 
căzut ca „secerată” la pământ, iar eu aplecată asupra ei, o strigam: 

— Maica mea, să nu mori! Am strâns-o în brațe strigând 
continuu: 

— Mămica mea, să nu mori! 

În vis, Fecioara Maria îmi arăta cum vor decurge lucrurile, și mă 
pregătea pentru ce urma să se întâmple. În acel moment, nu am înţeles 
ce mă aştepta. 


— Tot în legătură cu atacul cerebral al mamei mele, am avut alt 
vis, care mi-a arătat clar cum vor evolua lucrurile, dar la acea dată, 
n-am înţeles semnificaţia lui. 

L-am visat pe tatăl meu - mort de foarte mulți ani - că bea 
împreună cu un vecin, în curtea acestuia, o băutură închisă la culoare și 
mă îmbia şi pe mine. 

— Nu beau porcăria asta! Mă miram de ce o bea, pentru că el 
toată viața nu a pus gura pe băutură. 

După trei săptămâni, s-a întâmplat nenorocirea, cu aceeași 
scenă ca în vis, doar că „protagonista” era mama. Mama nu era beţivă, 
dar în acea zi, a fost servită de vecinul nostru, cu două păhărele de 
ţuică, şi atunci i s-a făcut rău, pentru că așa trebuia să se întâmple. Din 
fața destinului, nu poți fugi. 


— De fiecare dată când urma să mi se întâmple ceva rău, îl 
visam pe tata. Dacă nu-mi vorbea, necazul era mic, dar dacă vorbea cu 


mine, atunci problema devenea gravă. Din acest motiv, supărată fiind, 
am zis: 

— Decât să-mi apară în vis, și după aceea să păţesc numai rele, 
mai bine nu-l mai visez, că mă sperii de fiecare dată. 

Au trecut câteva luni fără să-l visez, când într-o seară, înainte de 
culcare, l-am rugat să mă ierte, că vreau să-l mai văd şi n-o să mă sperii. 
În acea noapte, l-am visat că-mi zâmbea. De această dată, nu se mai 
întâmpla nimic rău după apariţia lui, și întâlnirile mele cu el erau atât 
de reale, că îi simțeam îmbrăţișarea mult timp după ce mă trezeam. 

Spre deosebire de prietenele și cunoștințele mele, care-mi 
spuneau că plâng de dorul celor morți, de fiecare dată când îi visează, 
pe mine mă alina apariţia lor şi nu sufeream. Îmi închipuiam că sunt 
plecați într-o ţară străină, de unde vin atunci când pot. 


— În categoria viselor premonitorii, l-am inclus şi pe acesta. 
Bunica din partea mamei, ținea în braţe un copil și am întrebat-o: 

— Bunico, mai poţi să-l îngrijeşti? Ai deja 101 ani. Mi-a răspuns: 

— În afară de el, mai am grijă de alţi trei copii. Tot în acea 
noapte l-am visat şi pe tatăl meu, care părea foarte supărat. La puţin 
timp, a murit fratele mamei. Eu am dat visului următoarea interpretare; 
copilul din braţe era unchiul, care a plecat dintre noi, şi s-a întâlnit cu 
mama lui în „cealaltă lume”, iar ceilalți trei, erau copiii rămaşi în viață 
pe pământ. 


— Alt vis, care s-a repetat patru nopţi la rând, are legătură cu un 
văr primar. ÎL tot visam meşterind ceva la o mașinărie, cu un angrenaj 
alcătuit din ouă ochiuri, şi părea tare trist. 

În celelalte nopţi, le visam pe fetele lui, care erau şi ele supărate. 
Văzând că visul se repetă, am zis familiei: 

— Vărul meu a păţit ceva. M-am dus la serviciu, - eram în 
concediu - şi am întrebat-o pe soţia lui? 

— Cea păţit T? A rămas uimită, și m-a întrebat la rândul ei: 

— De unde știi? Chiar a păţit un necaz. l-am povestit visul şi 
mi-a zis: 

— Chiar aşa a fost! Lucra la un ministrung, când din neatenție, 
şi-a retezat degetul. 


— În noaptea dinaintea morții fratelui tatii, am visat că înotam 
într-o apă limpede spre casa lui, pentru a-mi lua rămas bun, dar la 
jumătatea drumului m-am întors, să văd ce a mai rămas din casa 
bunicii mele. În locul casei, era o cruce mare, albă, de piatră, pe care 
scria ceva ce n-am putut desluși. În realitate, stăteau amândoi în 
aceeaşi curte. 

Vărul meu din partea tatălui, a trecut printr-o situaţie 
asemănătoare. Cu o zi înainte de decesul unchiului nostru, ușa dintre 
dormitoare s-a închis brusc, fără să fie curent, și cu greu a putut să o 
deblocheze. A ştiut atunci că s-a întâmplat ceva grav, deoarece nu s-a 
mai blocat de la moartea mamei lui, și între timp au pus uși de 
termopan, care nu aveau probleme. 


— Singurul vis care a avut legătură cu mine, şi nu cu alte 
persoane, l-am avut la vârsta de 48 de ani. Cineva din vis îmi spunea, 
că atunci când voi împlini 50 de ani, viața mea se va schimba, şi cum 
adormisem cu gândul la iminenta moarte a mamei, am crezut că 
despre ea este vorba. După trei ani, a murit mama și am realizat, că la 
acest lucru se referea persoana din vis. 


— În urmă cu mulţi ani, am visat un văr matern, îmbrăcat în 
negru şi cu barbă, ca atunci când îți moare cineva. L-am întâlnit după 
trei săptămâni. Arăta exact ca în visul meu. L-am întrebat? 

— Cine ţi-a murit? 

— A murit soacra mea. l-am povestit ce am visat și mirat, m-a 
întrebat: 

— Când s-a întâmplat acest lucru? 

— Acum trei săptămâni, i-am răspuns. S-a mirat și mai tare şi 
mi-a spus: 

— Atunci am internat-o în spital! Nu ştia nimeni că o să moară. 
Visul tău a prevăzut ce se va întâmpla. Nu credea nimeni că starea ei se 
va agrava. Avea același nume ca al mamei, și fuseseră prietene, în 
tinereţea lor. 


— Ultimul vis premonitoriu l-am avut în 2003, când a terminat 


fiul meu liceul. Am visat că era singurul din clasa lui, care luase bacul. 
Abia după doi ani s-a îndeplinit, când dintre cei care s-au înscris din 
clasa lui, a fost singurul care a luat examenul. 

Când visam o persoană pe care n-o mai văzusem de foarte mult 
timp, peste puţină vreme, o întâlneam îmbrăcată cu aceleași haine ca 
în vis. 


— În categoria viselor premonitorii şi „bizare”, ar mai fi cele 
referitoare la tragediile care au lovit atât țara noastră, cât şi Franța. 
Acestea sunt: 

Cu câteva zile înainte de tragedia de la Colectiv, am visat că mă 
luptam cu „cineva” rău, îmbrăcat în negru, în mijlocul unor flăcări 
uriașe. Eram gata să-l înving, când am auzit un glas care zicea: 

— Nu vei reuși! Aici e iadul, aici e iadul! M-am trezit din somn 
plină de transpiraţie și nemulțumită, că mai aveam puțin şi doboram 
răul. Atunci nu am înțeles visul, dar după tragedie, auzeam pe toate 
posturile de televiziune: „iadul” de la Colectiv, „iadul” de la Colectiv. 


— Cu două zile înainte de atacul terorist, ce a avut loc în Franța, 
am avut următorul vis: eram într-un grup de oameni, de unde am 
plecat către o librărie. Îmi spuneam, că dacă tot sunt la Paris, să 
cumpăr şi câteva cărți. Magazinul era închis, dar înăuntru, se aflau 
totuși câțiva bărbaţi, pe care nu i-am văzut la început, pentru că eram 
atentă la titlurile cărților. În vitrină erau mai multe cărţi şi printre ele, 
am zărit alte volume cu titlul cât coperta de mare, un titlu scris cu 
litere foarte mari, foarte îngroșate și foarte negre: ISIS. Am exclamat: 

— Vai! Au cartea pe care o caut de mult! O s-o cumpăr! Sper că 
îmi ajung banii. Apoi m-am întristat, pentru că erau șase cărți cu acest 
titlu. Am zis: nu am cu ce să cumpăr toate cele şase volume. Când m-am 
ridicat să plec - stăteam aplecată -, am zărit mai mulți bărbaţi în 
interior. Doi dintre ei mi-au atras atenţia. Unul avea tenul închis la 
culoare, celălalt, era mai alb la față. Acesta, mă privea foarte insistent, 
lucru care m-a deranjat. Am plecat întristată, către mulțimea din 
rândul căreia mă retrăsesem. Nu pot să explic, dar m-am văzut din 
spate. Eram foarte înaltă - în realitate sunt mică de statură -, aveam 
părul strâns în coc - eu îl am destul de scurt -, și eram îmbrăcată toată, 
în negru. 


N-am dat importanţă visului, aproape că îl uitasem, pentru că 
nu-l înțelegeam. Nu auzisem niciodată de vreun roman, care să se 
numească ISIS. Abia când au avut loc atentatele, și am văzut pe ecranul 
televizorului: „gruparea teroristă ce se intitulează ISIS, a recunoscut că 
este răspunzătoare de toate cele șase atacuri”, am tresărit și mi-am 
adus aminte de evenimentele petrecute în vis. Am înţeles într-un final, 
că cele şase cărţi, erau de fapt atacurile teroriste, că titlul era în 
realitate numele grupului, că femeia în negru, reprezenta Franța 
îndoliată. Un singur lucru nu am înţeles. Ce legătură aveam eu cu toate 
acestea? Sunt româncă, nu am fost niciodată în Franţa. Nu am auzit în 
viața mea de această grupare teroristă, până la acele evenimente. 


Vise divine 


— Primul vis de esenţă divină, l-am avut la vârsta de cinci ani. 
Mama mea m-a învăţat atunci pentru prima oară, „Tatăl nostru” şi 
„Înger, îngerașul mew”. Am spus aceste rugăciuni, cu mâinile 
împreunate și aşezată în genunchi, fiind impresionată foarte tare, aşa 
că noaptea, am avut următorul vis. 

Eram singură, într-un loc pustiu și întunecat. Nicio pasăre nu se 
vedea, niciun fir de iarbă, nimic. Era linişte totală. Deodată, deasupra 
capului meu, a apărut un porumbel uriaş cu aripile întinse și mă privea. 
Mă privea atât de intens, că m-a speriat foarte tare și am început să 
plâng cu sughițuri. Deodată, ca din senin, au apărut în fața mea două 
persoane, îmbrăcate în cămăși albe până la pământ, iar în picioare 
aveau sandale, asemănătoare celor purtate de romani. 

Primul, era un bărbat tânăr, șaten, cu părul lung și cu barba 
lungă, iar celălalt, era un bătrân cu părul lung și alb, și barba tot la fel. 
În ochii lor, se citea o dragoste nemaiîntâlnită în ochii altor muritori, o 
dragoste ce îți încălzea sufletul. Buzele lor nu se mișcau, dar 
înţelegeam tot ce-mi spuneau. Cel tânăr, m-a întrebat cu vocea plină de 
dragoste: 

— De ce plângi, fetiță scumpă? Eu i-am răspuns plângând: 

— Mi-e frică de pasărea aceasta! Cel mai bătrân, mi-a spus 
atunci: 

— Nu te teme! Această pasăre nu-ţi face rău, dimpotrivă îţi 
aduce!... În acel moment, mama mea m-a trezit din somn, pentru că 


plângeam și tremuram. N-am mai aflat răspunsul, iar mamei i-am spus 
că am visat urât, n-am putut să-i povestesc visul, pentru că nu l-am 
înțeles atunci. 

După câţiva ani, m-am dus la bunica din partea tatălui în 
vacanţă. Bunica era o femeie tare credincioasă, ținea toate posturile și 
nu lipsea duminica de la nicio slujbă. Răsfoind una din cărțile ei de 
rugăciune, am dat peste o fotografie, care îi înfățișa pe cei doi bărbaţi 
din visul meu, împreună cu porumbelul - aici de dimensiuni mici. 
Arătau exact ca în vis, îmbrăcați şi încălțați la fel. M-a cuprins o emoție 
puternică, și un fior mi-a străbătut întreg corpul. Am strigat-o pe 
bunica, care s-a speriat de țipetele mele și a venit în goană: 

— Ce-ai păţit, draga bunicii? 

— Mamaie, i-am visat! l-am visat când eram mică, pe aceşti 
bărbaţi! Dar nu ştiu ce pasăre este aceasta! 

— E porumbel, mamaie! Reprezintă „Duhul Sfânt”. Cel mai în 
vârstă este „Dumnezeu”, iar cel tânăr este Domnul nostru „IISUS 
HRISTOS”. Tu eşti un copil nevinovat, care s-a rugat cu credinţă și ai 
avut un vis sfânt. De aceea ţi-a apărut SFÂNTA TREIME. Pentru că tu ai 
visat „TREIMEA”. 

Vreau să precizez că, la vârsta când am avut visul, nu știam ce 
este acela porumbel, deoarece nu văzusem niciunul până atunci. De 
asemenea, nu știam care e treaba cu Sfânta Treime, deoarece nu-mi 
spusese nimeni și nici nu aveam în casă o astfel de icoană, singurele 
icoane, erau cu Fecioara Maria şi cu lisus. 

Din clipa aceea n-am mai lipsit de la nicio slujbă, iar dacă bunica 
nu mă mai trezea dimineața să merg la biserică, atunci mă îmbrăcam şi 
fugeam după dânsa. 

Cred cu tărie, că acela a fost momentul care a declanșat apariția 
ulterioară a „glasului”, în toate visele şi trăirile mele. Acest lucru, s-a 
întâmplat la puţin timp. 


— Părinţii mei, ca şi cei din preajma mea, vorbeau mereu de 
Apocalipsă, de distrugerea pământului, lucru ce mă speria foarte tare. 
Aşa că într-o seară, după ce mi-am spus rugăciunile, am mai adăugat 
încă una, care suna așa: 

— Dumnezeul meu, te rog din tot sufletul, să nu distrugi 
pământul! Facem un legământ. Eu promit că voi fi cuminte, îmi voi 


asculta părinţii, mă voi ruga mereu, nu voi face lucruri rele! Tu, 
promite-mi că nu vei „scufunda” pământul, că nu mă vei speria! Nu mai 
țin minte tot visul, decât un glas care-mi spunea: 

— Linişteşte-te, nu va fi nicio apocalipsă! Nu te mai speria! Acel 
glas, mi-a adus atât de multă liniște şi pace, că nu-mi mai era teamă 
atunci când cineva, pomenea de „sfârşitul lumii”. Odată, le-am spus 
părinţilor: 

— Oh! mai tăceţi din gură, că nu va fi nicio apocalipsă! Mama îmi 
zicea: 

— Ştii tu, fă! Eşti tu deşteaptă! 

— Ştiu, pentru că i-am promis ceva lui Dumnezeu, şi n-o să mă 
dezamăgească! De atunci, nu au mai pomenit niciodată în fața mea de 
acest lucru. Această liniște oferită de „glas”, am avut-o toată viața mea. 
Când mai auzeam de „sfârşitul lumii”, ziceam în gând: 

— Doamne, ştiu că te vei ţine de cuvânt! Încă sunt liniştită şi nu 
mă tem! 


— Doar o singură dată, mi-a mai apărut în vis „Tatăl și Fiul”, de 
această dată fără „Duhul Sfânt”. Eram bolnavă, medicii nu-mi găseau 
leacul şi-mi prescriau sedative. Mama se săturase de doctori, şi a 
început să colinde bisericile şi descântătoarele. Un medic i-a zis, să 
meargă și „prin babe”. După ce a luat toate descântătoarele la rând, a 
renunțat și a mers atunci la preoți. Mă așeza în fața preotului, să treacă 
cu „darurile” peste mine, sau ducea haine să le slujească. 

Într-o seară, înainte de culcare, am început să zic „Crezul” și 
„Tatăl Nostru” de multe ori, şi deodată m-a cuprins o linişte și o pace, 
pe care nu le mai avusesem de mult. M-a cuprins un somn dulce, și iată 
ce am visat: mă aflam într-un loc pustiu, asemănător iadului, pentru că 
era înfricoşător. Nu era vegetaţie, nu erau păsări, oameni, nimic. Locul 
arăta de parcă fusese ras de pe fața pământului, de o bombă atomică. 
Era negru, norii erau şi ei tot negri, și un mare întuneric acoperea totul. 
Aproape de mine, la circa un metru, se afla un şanţ foarte îngust, lesne 
de trecut cu pasul, la prima vedere. 

Dincolo de şanţ, se deschidea vederii o lume mirifică, deosebită 
de locul unde mă aflam, parcă era raiul, așa era de frumos. Pomii erau 
înfloriți, păsările ciripeau, fluturii zburau din floare în floare şi erau 
multicolori ca și florile din acel loc. Era o vegetaţie luxuriantă şi pe 


cerul de un albastru ireal, soarele arunca cu dărnicie razele sale 
strălucitoare. Văzând acel loc, m-a cuprins o fericire fără margini și am 
dorit neapărat să ajung acolo. Am întins piciorul ca să sar șanțul, dar 
brusc, acesta se adâncea ca o prăpastie fără fund și se lățea kilometri 
întregi. Am încercat de trei ori să-l trec, dar fără succes. 

Atunci m-am așezat pe pământ, mi-am luat genunchii în braţe, şi 
am început să plâng nestăpânit. Deodată, am simţit deasupra capului 
nişte mâini, în stânga şi în dreapta, și o căldură binefăcătoare mi-a 
pătruns în tot corpul. Ridicând privirea, i-am văzut din nou pe „Tatăl şi 
pe Fiul” din visul meu de copil, care mi-au pus aceeași întrebare: 

— De ce plângi, fetiță scumpă? 

— Nu pot sări șanțul! Vreau să ajung acolo, unde este frumos, şi 
nu pot! Cu multă dragoste în voce și în priviri, mi-au spus: 

— Te ducem noi acolo, nu mai plânge! Au apărut în dreptul 
umerilor lor, nişte aripi mari; m-a luat unul de o mână, unul de cealaltă 
mână, şi m-au trecut fără probleme dincolo. Nici ei nu au putut trece cu 
piciorul, doar în zbor, chiar și atunci prăpastia se lărgea. Locul ce mi se 
părea atât de aproape, a fost parcurs km întregi. 

Ajungând în acel minunat tărâm, am uitat să le mulțumesc. Când 
am vrut s-o fac, ei erau deja în locul de unde mă luaseră, dispărând ca 
un fum, şi făcându-mi cu mâna, în semn de „Bun rămas”. De atunci, nu 
i-am mai visat pe toți trei împreună, dar nici probleme de sănătate, nu 
am mai avut. Aveam vârsta de 17 ani. 

Încă o dată s-a adeverit vorba: „Roagă-te lui Dumnezeu și El te 
va auzi!” Până nu m-am rugat personal, nu s-au rezolvat problemele de 
sănătate. Când te rogi cu credință mare, se îndeplinește mai repede, 
decât atunci când se roagă alții pentru tine. 


— In categoria viselor divine, l-am inclus şi pe cel din categoria 
premonitoriu, când mi-a apărut Maica Domnului, cu puţin timp înainte 
de atacul cerebral al mamei. 


— În anul 2000, am visat un bărbat robust, rumen în obraji, cu 
păr alb, lung până la umeri și îmbrăcat în piei de animale. Se afla în 
rând cu alți bărbaţi, îmbrăcaţi în costume. Îmbrăcămintea lui m-a şocat, 
așa că l-am întrebat: 

— Cum te cheamă? Mi-a răspuns: 


— Mă numesc Noe şi am 600 de ani. Am căutat în biblie şi am 
aflat că Noe, avea 600 de ani când a venit potopul. La puţin timp, au 
început inundaţiile care au făcut multe pagube în toată țara. 


— În categoria viselor divine, ar mai fi următorul. În anul 2005, 
mamei mele i-a fost tare rău, a intrat într-o comă de câteva zile. Eram 
disperată și neliniștită, aveam sufletul „greu”. M-am dus în dormitor și 
am început să plâng în hohote. Înainte de a adormi, l-am rugat pe 
Dumnezeu: 

— Doamne, te rog să nu mă părăseşti! Ajută-mă, să fac față 
morții mamei! A doua zi, urma să vină preotul ca s-o împărtăşească. 

În acea noapte, am avut următorul vis: eram undeva în cer, 
într-o clădire înaltă, goală, de un alb strălucitor. Am auzit vocea tatălui 
meu mort: 

— Fata tatii, ţi-am auzit plânsul și ţi-am simţit durerea! apoi o 
altă voce foarte blândă, mi-a zis: 

— Da, noi toţi aici în cer, ţi-am auzit plânsul și ţi-am simţit 
suferința! 

— Linișteșşte-te! Nu o voi lua pe mama ta acum! Mi-am dat 
seama, că nu ești pregătită încă să faci față plecării mamei tale. A doua 
zi m-am sculat mai liniștită, iar mama şi-a revenit în mod miraculos. 

Am înţeles atunci, următoarele lucruri: 

1) Dumnezeul nostru, știe şi simte tot ceea ce simțim şi gândim. 

2) Cei plecaţi dintre noi, știu și ei tot ce facem și tot ce gândim. 

3) Tatăl meu, este acum fericit alături de Dumnezeu. 


— Într-un alt vis, eram împreună cu mama, într-o biserică din 
Bucureşti, care se numea SFÂNTUL FILIP. Am lăsat-o acolo, şi am 
plecat la o biserică din apropiere care se numea SFÂNTA VINERI, să 
văd dacă este cineva cunoscut. Le-am văzut pe surorile mamei, şi le-am 
rugat să meargă cu mine la cealaltă biserică, că este şi mama acolo. În 
momentul intrării pe ușă, am auzit: 

— Dacă îl vezi pe SFÂNTUL FILIP, sănătatea se va abate asupra 
casei tale! Imediat a apărut un cap cu barbă neagră, ochii negri şi părul 
la fel, care era chiar SFÂNTUL FILIP. Am exclamat fericită: 

— L-am văzut pe SFÂNTUL FILIP! Totul va fi bine! Ca o 


„coincidenţă”, ziua Sfântului Apostol Filip, era chiar vinerea, la o 
săptămână după vis, iar mama a dat semne de sănătate, imediat după. 


— Am mai avut doar un singur vis divin, și anume: pluteam 
deasupra unui oraş cu case tare frumoase şi o natură cu vegetaţie 
luxuriantă. Lângă mine se afla o persoană, căreia îi vedeam doar trupul, 
şi îl arătam pe lisus, care se afla tot în aer, la câțiva metri distanţă de 
noi. 


Pe cerul de un albastru neobișnuit, soarele avea o strălucire albă, 
ireală. IISUS, se afla însă în umbră, nu i se vedea decât jumătate din față, 
pletele, umerii şi corpul. Transmitea însă o fericire, o linişte şi o iubire 
de nedescris în cuvinte. Îi spuneam acelei persoane de lângă mine: 

— lată ce frumos mângâie razele, umerii şi pletele Lui! Sunt de 
un alb strălucitor, ireal, o lumină pură, neobișnuită! În timp ce 
spuneam acestea, acele raze de lumină pură, se îndreptau către mine 
dinspre El, şi am simţit o fericire absolută, un extaz nemaiîntâlnit până 
atunci. Vocea Lui răsună în mintea mea: 


— Îţi dăruiesc această iubire imensă, ca să o oferi şi tu la rândul 
tău, celorlalți oameni! Și deodată, această lumină m-a acoperit, și am 
început să împrăștii şi eu, aceste raze de lumină și de dragoste, peste 
oraş şi peste oameni. 

Eram extrem de fericită, că pot dărui la rândul meu aceste 
sentimente semenilor mei. Nu-mi venea să mă trezesc din vis, dar 
atunci când am făcut-o, am închis ochii sperând că mă voi întoarce, să 
simt iar acea iubire imensă, care a durat mult timp, după deşteptarea 
din somn. 


Vise bizare 


— Un vis „ciudat' am avut pe la vârsta de 23 de ani. Atunci nu 
citisem biblia sau alte cărți, despre potopul ce a avut loc cu mii de ani 
în urmă. lată visul: tot pământul era acoperit de ape, iar eu scăpasem 
de la înec, cu ajutorul unui delfin uriaș, care m-a dus pe spinarea lui, 
până am găsit un loc neacoperit de ape, ca de vreo 300 - 400 m?. După 
ce am coborât, delfinul a plecat mai departe, iar eu am zărit o căsuță de 
lemn acoperită cu stuf, iar la intrare atârnau piei de animale. Mai sus, 
un bărbat îmbrăcat tot în piei de animale, ara terenul cu un plug 


primitiv. A rămas tare uimit când m-a zărit, și a întrebat: 

— Doar noi am supraviețuit? l-am răspuns: 

— Pe alte meleaguri mai sunt foarte mulți, dar aici doar noi am 
scăpat. Mi-a întins o piele de animal să mă îmbrac, căci eram 
dezbrăcată și am început să arăm în continuare. 

După acest vis, am citit biblia din scoarță în scoarță. M-a mirat 
faptul că în biblie, nu pomenește de alte neamuri, decât de Noe cu 
familia lui. Abia mai târziu am citit în alte scrieri, că pe pământ au fost 
salvaţi şi alți oameni. 


— Alt vis ciudat, am avut pe la vârsta de 38 ani. Mă aflam în 
mijlocul unei cetăți, a unui oraş, în centrul pieței publice, şi eram 
înconjurată de foarte mulți oameni, bărbați, femei, copii, toți așezați în 
cerc, în poziţia lotus - atunci nu știam de yoga. 

Era o atmosferă sumbră, întuneric, nori cenușii spre negru, ca și 
când „ceva” ar fi acoperit soarele. Spaima coborâse în sufletele tuturor, 
şi aşteptam în orice moment o primejdie din spaţiu, ca să ne distrugă. 
Le-am zis atunci să deschidă bibliile, și să citească din ele cu voce tare, 
să nu adoarmă nimeni, pentru că cine doarme, nu se va mai trezi 
niciodată. Singura noastră salvare din acest pericol, era să stăm treji şi 
să citim din biblie. M-am trezit cu sentimentul, că am o misiune de 
îndeplinit. Am înţeles atunci, că fără credinţă în Divinitate, nu avem 
niciun rost pe pământ. 


— La vârsta de 41 ani, am avut un vis care a durat trei luni. 
Visam un fragment într-o noapte, peste două săptămâni alt fragment, 
peste alte trei săptămâni, continuarea celui dinainte, și tot aşa, până la 
terminarea lui. 

Mă urcam într-o navă, împreună cu un grup de cercetători 
spaţiali, eu fiind lidera lor. Fiul meu în vârstă de 14 ani, a rămas la sol, 
făcându-mi cu mâna. Mă gândeam, că la întoarcere, el va avea 74 ani, 
iar eu voi arăta ca şi cum aș fi nepoata lui. 

Nava era de formă cilindrică, de culoare alb-argintiu, cu o cupolă 
transparentă. În interior, se găseau pupitre cu scaune fixate în podea, 
iar prin ferestre, se zărea întreg cosmosul. Dacă doream să oprim nava 
în aer, plecam de pe scaune, dacă doream să încetinim viteza, 
rămâneau la pupitre mai puţine persoane, iar dacă măream viteza, 


trebuia să stăm toţi pe scaune. 


Nu am înțeles atunci, pe ce bază funcționa. Mai târziu, am citit că 
era folosită puterea mentală. Tot peste ani, am aflat că în spațiu, timpul 
se scurge altfel decât pe pământ, și am înţeles de ce în vis, fiul meu 
arăta mai bătrân decât mine. 


Privind prin acele geamuri, am zărit un meteorit uriaş, care a 
lovit cu putere o planetă, aflată în fața noastră, şi care a explodat la 
impactul cu acesta. Am hotărât de comun acord, să ne îndreptăm spre 
acea planetă, să salvăm ce se putea salva. Era un întuneric total, le 
strigam oamenilor mei să nu adoarmă, pentru că nu se vor mai trezi. 
Nu am putut salva pe nimeni, şi era cât pe ce să moară și subalternii 
mei, abia i-am târât la navă. 

Am ajuns apoi pe o altă planetă, vizată să o cercetăm. Am lăsat la 
navă pe câţiva dintre ei, pe restul i-am luat cu mine. Ne-am răspândit, 
pentru a cerceta fiecare un alt perimetru. Trebuia să mergem la navă, 
după terminarea misiunii. Am ajuns singură, deoarece ceilalți colegi nu 
sosiseră. Am înţeles că au pățit ceva, și am plecat în căutarea lor. Am 
lăsat ordin ca, dacă nu mă întorc într-o oră, să plece fără mine. 

În calea mea a ieşit un extraterestru, îmbrăcat cu un 
combinezon ca scafandrii, de un gri-verzui strălucitor, încins cu o 
cataramă, cu multe butoane. Peste combinezon, purta o manta de 
culoare portocalie, prinsă la gât cu un nasture ciudat. Capul era foarte 
mare, fără păr, cu ochi mari, negri, cu două găuri în locul nasului și o 
tăietură în loc de gură. În locul degetelor, avea gheare lungi, în număr 
de şase. L-am întrebat: 

— Ştii ceva de colegii mei? 

M-a dus în apropierea unei cabine, asemănătoare celei 
telefonice, dar mai mare. Aceasta, era îngropată în pământ până la 
jumătate, cealaltă jumătate rămânând afară. Nu avea uşi, doar un geam 
care nu se putea deschide. Lumina din interior, venea de „niciunde. 
Oamenii mei se aflau în cabină, iar eu nu reușeam să înțeleg, cum au 
fost introduși acolo, când deodată, acel EL, a apăsat nasturele sau 
butonul de la mantie, și aceștia s-au materializat în fața noastră. A fost 
o teleportare, ce implica dematerializarea și apoi materializarea 
corpurilor, lucru despre care la acel moment, nu citisem nimic. Mi-a 
spus: 

— Plecaţi cât mai repede, până nu sosesc şi ceilalţi, pentru că vă 


vor omori! Visul s-a terminat, când ne-am urcat într-o navă cilindrică, 
lungă, de culoare albă, cu o cupolă transparentă deasupra. 

A fost cel mai „ciudat” vis, deoarece nu credeam că există EL, cu 
atât mai puțin, nu văzusem nici măcar în reviste, cum ar arăta. Dar şi 
mai ciudat a fost atunci, când peste două luni, am deschis televizorul 
pe programul doi, unde era o emisiune despre civilizaţii extraterestre. 
În platou se afla un bărbat, ce ținea în mână un desen cu acel ET visat 
de mine. Era identic, până şi mantia era aceeași, catarama, butoanele, 
tot. Singura diferență a fost aceea, că erau trasate cu creionul, nu erau 
colorate. 


Cum putea mintea să-mi arate în vis toate acestea, când eu nu 
ştiam nimic despre ele? Nu văzusem în ziare sau reviste, cum ar arăta 
un EL. Nici prin cap nu-mi trecea cum sunt îmbrăcaţi, că ar avea mantii, 
nu știam atunci că OZN-urile pot fi cilindrice. Nava visată, se sprijinea 
pe patru roți. 


— Am avut multe vise „lucide”, dar două dintre ele au fost atât 
de reale, că nici la trezire nu ştiam unde mă aflu. Într-unul dintre ele, 
eram o dansatoare haitiană acoperită în partea de sus, cu o bluziță din 
fulgi de pasăre de culoare verde, şi o fustă foarte scurtă, tot din același 
material. Lângă mine, au apărut nişte domni, îmbrăcaţi în costume de 
la începutul sec al 19-lea, ce păreau a fi englezi sau americani, ce voiau 
să ne cumpere pentru a fi metresele lor. Eu eram împreună cu alte fete. 
La acea dată, nu ştiam cum arată un haitian, iar veșminte 
asemănătoare cu ale lor, am văzut ulterior într-un film. 


— Cel de-al doilea vis, mă trimitea undeva în linia frontului, 
unde filmam împreună cu un cameraman, scenele de luptă şi trebuia să 
ne ferim de gloanţele ce ţiuiau pe la urechile noastre. Și acesta a fost la 
fel de real. 


— Dar cel mai de neînțeles vis, a fost următorul. Eram o femeie 
ca la vreo 65 de ani, cu părul alb, de profesie scriitor, şi locuiam într-o 
țară, unde conducătorul lor era militar, după hainele ce le purta. Acesta 
îmi era rudă, şi mă ruga să aflu, cine i-a răpit soția. 

Se pare că mă ocupam cu științele oculte, pentru că mă 
decorporalizasem, pentru a descoperi adevărul - mult mai târziu am 


citit despre acest fenomen. Trupul meu se afla pe pat într-o cameră, iar 
spiritul, colinda locurile unde putea să fie soția militarului. 

Am ajuns într-o încăpere, la mii de kilometri depărtare. Mă 
aflam sus în colţul camerei, iar pe o masă jos, legată de mâini şi de 
picioare era femeia, înconjurată de şase bărbaţi în costume negre, cu 
ochelari negri, şi care arătau ca niște frați gemeni, asiatici. Visul s-a 
terminat, în momentul în care plecam din cameră, oripilată de ceea ce 
văzusem. 

Am înțeles că fusese răpită, pentru a-l determina pe soțul ei să 
anuleze unele proiecte. 


— Într-o seară, înainte de culcare, îmi exprimasem mental 
temerile în privinţa extratereștrilor. Citisem într-o revistă, că sunt răi, 
fac experimente pe oameni şi animale, îi răpesc. Nu ştiam ce să mai 
cred, când noaptea, m-am visat într-o cameră, în care se aflau câțiva EL. 
Nu li se vedeau decât ochii, pentru că restul se afla în ceață, iar eu le 
spuneam: 

— Îmi este frică de voi! Unul din ei, mi-a răspuns: 

— Nu te teme! Suntem buni, nu vă facem niciun rău! 


— Chiar dacă tatăl meu a plecat dintre noi de 40 de ani, eu nu 
am simţit acest lucru, deoarece îmi apărea în vis, de câte ori mă 
gândeam la el. Într-o noapte, am auzit în vis vocea tatălui meu: 

— Fetița tatii, ai o grea responsabilitate - se referea la paralizia 
mamei - și multe alte responsabilităţi grele o să mai ai, şi mă mângâia 
pe păr, dar nu îl vedeam. Într-adevăr, am mai avut probleme, și am 
suferit și un ușor atac cerebral pe partea dreaptă. 


— Un alt vis de neînțeles; un grup de persoane, mă obliga să 
trec peste nişte obstacole, de forma unor mese înalte, fără să ating 
pământul. Mi-am făcut vânt şi am sărit prima masă, dar când să ating 
pământul, lângă masă a apărut brusc un scaun, pe care-l vedeam doar 
eu, şi pe care am pus piciorul ca să sar obstacolul. Ceilalți se mirau, căci 
nu vedeau pe ce se sprijină piciorul meu. Am depăşit astfel toate 
obstacolele. 

La sfârşitul ultimului obstacol, m-a întâmpinat o femeie 
sărmană, ce primise de la o persoană, un petec de pământ presărat cu 


pietre. S-a bucurat chiar și pentru acel loc, şi a început să-l sape. Am 
sărit în ajutorul ei şi dintr-odată, acesta s-a transformat într-un teren 
arabil, împrejmuit cu un gard înalt, cu o poartă lată de 1, 5 m, iar o voce 
mi-a spus: 

— Eforturile tale, te-au adus în acest loc. Aceasta, e răsplata 
muncii pe care ai depus-o. Aici e „Paradisul, „şi numai cei puri pot intra. 
Apoi, la gardul acelui loc, a apărut o femeie, ce voia să intre şi nu putea, 
pentru că pornea o alarmă asurzitoare, şi poarta rămânea tot închisă. 
Am vrut să-i deschid, dar glasul mi-a spus: 

— Numai cei puri, pot intra! În fața lor, poarta se va deschide 
singură. Tu, nu ai voie să ieşi de aici! Încercările acestei femei, au fost 
zadarnice. Nu a putut nicicum să intre. Lângă femeie, a apărut un copil 
de patru ani, care s-a apropiat de poartă. Aceasta, s-a deschis în faţa lui, 
şi copilul a putut intra fără probleme. Femeia a plecat furioasă. În timp 
ce luam copilul în brațe, am auzit iar acel glas: 

— Numai cei puri, ca acest copil pot intra, căci poarta se va 
deschide singură! 

— De câte ori am avut vise ce se repetau, acestea chiar se 
îndeplineau după o perioadă scurtă. 

— Auzeam în jurul meu persoane, care spuneau că diavolul are 
copite și coarne şi e foarte urât. Aceste vorbe, mă înfricoșau când eram 
mică, și aveam coşmaruri. Până la vârsta de 18 ani, n-am scăpat de ele. 
Mă rugam lui Dumnezeu, să mă scape de aceste coşmaruri. 

Într-o noapte, am avut următorul vis: eram în dormitorul mamei, 
când deodată, a apărut în fața mea un bărbat înalt, parcă nu se mai 
termina de înalt ce era, îmbrăcat cu haine negre şi acoperit cu o manta 
de aceeași culoare. Pe cap, purta o pălărie cu boruri mari de culoare 
neagră, ce îi acoperea chipul. Emana o răutate ce îţi inspira groază, 
chiar dacă nu îi vedeai fața. Am fugit de „el”, prin toate camerele. Mă 
urmărea și nu ştiam cum să scap, când deodată aud: 

— Înfruntă-l, nu mai fugi! Am ieşit din casă şi l-am ademenit la 
cotețul găinilor. Am reuşit să-l închid, dar tot venea după mine, aşa că 
un glas bărbătesc mi-a spus: 

— Aprinde tămâie, aprinde repede tămâie! Când în cameră s-a 
împrăștiat fumul, atunci a dispărut şi diavolul. 

La acea vârstă, nu prea eram „dusă la biserică”, așa că habar nu 
aveam că tămâia îndepărtează spiritele rele. Când m-am trezit, i-am 


povestit mamei visul. Dânsa mi-a spus, că acel bărbat a fost Satana, şi 
tot atunci mi-a explicat semnificația aprinderii tămâiei. Acest diavol 
mi-a mai apărut în alte vise, tot cu chipul acelui bărbat malefic. 

Ce m-a uimit atunci cel mai mult, a fost faptul că nu avea deloc 
copite şi coarne, aşa cum auzisem. Nici mama mea nu a ştiut să-mi 
spună „de ce?” 


— Pentru a doua oară, mi-a apărut în vis. Eram împreună cu 
multe persoane, într-o biserică și aşteptam preotul, când la un moment 
dat, a apărut un bărbat cu părul alb, îmbrăcat în straiele preoţilor, dar 
care - deși era frumos la chip - emana o răutate, ce i-a făcut pe toți cei 
prezenţi, să tremure de frică, iar pe mine să fiu îngrozită. Ca să scap de 
acea frică, am început să mă închin, şi brusc, acesta s-a volatilizat. Am 
ştiut atunci că, deși îi văzusem fața, acest „preot' era tot diavolul. 


— Al treilea vis: venisem de la serviciu și stând în pat, am 
adormit. Acest diavol din primul meu vis - înalt, îmbrăcat în negru, cu 
pălărie și manta -, voia să-mi facă rău, iar eu, fără să-mi mai fie frică, 
am ridicat mâinile în dreptul umerilor, cu interiorul palmelor spre el şi 
am zis: 

— Nu te voi lăsa să faci rău, nici mie, nici familiei mele. Apoi, 
acesta a început să mă sugrume şi nu mai puteam respira. Același glas, 
prezent în toate visele pe care le-am avut, mi-a zis: 

— Spune repede, următoarea rugăciune: 

— „Prin puterea SFINTEI TREIMI, cu care am fost investită, a 
Domnului nostru IISUS HRISTOS, a SFINTEI FECIOARE MARIA, a 
TUTUROR SFINȚILOR și a SFINȚILOR ARHANGHELI MIHAIL ȘI 
GAVRIIL, îţi ordon! Îndepărtează-te! Fugi!” În afară de această 
rugăciune, am mai adăugat: 

— Nu vei mai face niciun rău mie și familiei mele, pentru că știu 
să mă apar de tine! Nu-mi mai este frică! Am multă iubire şi iertare de 
oferit, iar tu nu vei mai avea nicio putere asupra mea! Și deodată, din 
mâinile mele a ieşit un fel de abur, care îl îndepărta, până s-a volatilizat. 
Adormisem învelită până la gât, dar în vis, aveam mâinile peste 
plapumă. 

Până aici nimic ciudat, dar când m-am trezit, „ceva „nevăzut, mă 
strângea de gât - exact ca în vis - iar mâinile, îmi erau ridicate cu 


interiorul palmelor îndreptate spre geam, și bolboroseam ceva. Când 
m-am dezmeticit de tot, am realizat că bolboroseala mea, era de fapt 
rugăciunea din vis. După ce am terminat-o, am putut respira mult mai 
bine. Din clipa aceea, m-am simțit eliberată cu adevărat de fricile mele. 

Vreau să precizez, că aceste vise nu au fost de bun augur. După 
fiecare dintre ele, am întâmpinat probleme și greutăţi, unele mai mari 
şi de lungă durată. Dar exact ca în vis, reușeam să le depășesc. Mi-au 
adus însă şi „ceva” bun. Am scăpat de frici, și am învăţat o rugăciune, 
pe care am spus-o de fiecare dată când aveam vreun necaz. 


— Şi visele în care îmi apăreau șerpi, aduceau necazuri - mai 
mici sau mai mari. Mă visam cu şerpi care mușcau din mine, sau doar 
mă încolăceau. Alteori, îi trăgeam de pe mine, dar le rămâneau 
capetele înfipte în pielea mea, sau umpleau camera din vis, şi se 
îndreptau spre mine sâsâind. În realitate, eram îngrozită de aceste 
reptile, ca mulți alți semeni de-ai mei, dar în vis, nu mă temeam deloc 
de ei. O prietenă îmi zicea, că ar fi murit după un astfel de coşmar. 


— Singurul vis, când aceste reptile nu mi-au adus necazuri, a 
fost următorul. Mă aflam într-o cameră albă, în mijlocul căreia se afla 
un pat mare alb, cu lenjerie, plapumă și pernă de aceeași culoare. Patul 
avea de jur-împrejur și deasupra, o plasă din voal sau ceva asemănător, 
de culoare alb orbitor. M-am îndreptat spre el să mă culc, şi dând 
plapuma la o parte, trei şerpi de culoare alb-strălucitor, au ridicat 
capetele spre mine. M-am dat câţiva paşi înapoi foarte speriată, când 
unul dintre ei mi-a spus (telepatic): 

— Nu te speria! Nu-ţi vom face niciun rău! Am venit să te 
protejăm! M-am liniştit, şi cuprinsă de o pace interioară, m-am așezat 
pe pat înconjurată de ei. De la acest ultim vis, am început să le iubesc, 
chiar dacă mai am puţină teamă. 

Într-un alt vis, - tot benefic - niște şerpi albicioșşi, își lăsau 
veninul pe piciorul meu drept, care era paralizat, dar eu îi aruncam 
fără să-i omor. Am spus că era benefic, pentru că la scurt timp, am 
putut să merg şi să scap de dureri. 


— Am reușit să schimb două vise, care se tot repetau, și care mă 
lăsau deprimată, de fiecare dată când le aveam. Le-am făcut finalul 


exact așa cum îmi doream, şi mi-au schimbat şi starea de spirit. 


— Un alt vis de neînțeles pentru mine, a fost următorul. Erau 
mulți soldați, îmbrăcaţi în uniforme negre, cu armele gata de tragere şi 
căutau o ființă „ciudată”, numită de ei „Omul Negru”, care răspândea 
teroare printre oameni. Eu am plecat să-l caut şi l-am găsit în spatele 
unui obiect ce semăna cu o sobă uriașă de la sate, pe sub care i se 
zăreau nişte picioare foarte subțiri, negre, cu mâinile lungi (peste 
genunchi), tot negre. Avea ochii foarte mari, un cap mare fără păr. Am 
strigat că l-am găsit, şi toată lumea, îngrozită, s-a așezat în spatele meu, 
pentru a-i proteja. Le simțeam teama, și pentru a-i apăra, am procedat 
ca în visul când vocea mi-a sugerat acea rugăciune. 

Am ridicat mâinile până în dreptul umerilor, cu interiorul 
palmelor spre acea ființă și am spus: 

— Prin puterea SFINTEI TREIMI cu care am fost investită, a 
DOMNULUI nostru IISUS HRISTOS, a SFINTEI FECIOARE MARIA, a 
TUTUROR SFINȚILOR şi a SFINȚILOR ARHANGHELI MIHAIL ŞI 
GAVRIL, îţi ordon: 

—  Îndepărtează-te, fugi! Acesta se apropia de mine, dar 
rugăciunea îl îndepărta, până când a dispărut de tot. A fost a doua oară 
când am îndepărtat un rău, în vis, cu ajutorul acestei rugăciuni. 

A doua zi după vis, mamei mele i-a fost așa de rău, că i-am ţinut 
lumânarea. Înaintea acestui moment, am simţit în cameră, ceva malefic, 
ceva care mă înțepa ca un ac, şi îmi producea o stare de rău. Apoi a 
atacat-o pe mama, care a intrat într-o stare de leşin. 

Am simțit câteva zile acel „rău'”, cum pluteşte prin cameră. Chiar 
şi motanul l-a simțit, și a fugit speriat sub pat. Abia după ce acesta a 
dispărut, şi-a revenit şi mama. 

— Într-o după amiază, epuizată după o zi grea de muncă, am 
adormit. Nu mai țin minte ce am visat, doar senzaţia unei euforii de 
nedescris în cuvinte. Am vrut să mă trezesc, dar nu reuşeam să deschid 
ochii, şi am intrat în panică, crezând că nu mă voi mai trezi niciodată. 
La un moment dat, am simţit o palmă puternică pe obraz, care m-a 
trezit brusc din somn. M-am uitat în jurul meu, crezând că a fost mama, 
dar nu era nimeni, iar obrazul a păstrat mult timp senzaţia reală a 
palmei. „Cineva” nevăzut, văzând că nu reușesc să deschid ochii, m-a 
ajutat. 


— Plecarea mamei mele la Domnul, mi-a fost anunţată cu un an 
înainte, și aşa cum în vis mi s-a spus, că nu sunt pregătită încă, au 
urmat o serie de alte vise, care m-au ajutat să înţeleg și să accept acest 
lucru. În fiecare dintre ele, mă plimbam împreună cu mama, prin nişte 
locuri paradiziace şi îi spuneam: 

— Aici vei locui, după ce vei părăsi această lume! 


— Într-o noapte, am visat că pe fereastra de la dormitorul meu, 
a intrat o sferă portocalie. La început era cât o minge de fotbal, iar apoi 
a început să se miște, şi apăreau culorile galben, roșiatic, și iar 
portocaliu, până când şi-a triplat mărimea. Această sferă, m-a 
transportat într-o altă dimensiune, cu o cameră asemănătoare, dar cu 
mobila aranjată altfel, pe care se aflau multe cămăși albe. Când m-am 
trezit, m-am mirat că nu văd acele cămăși, în dormitorul meu. 


— Mă plimbam într-unul din visele mele, prin România. Pluteam 
grăbită, la câțiva cm deasupra pământului și în drumul meu, zăream 
clădiri foarte înalte, transparente, o vegetație luxuriantă, un aer 
proaspăt şi curat, cu vântul vâjâind pe la urechi. Parcă eram în paradis, 
aşa de fericită mă simțeam, și exclamam în extaz: 

— Doamne, România e viaţă! Mulţumesc, Doamne - și plângeam 
în hohote - că România e viaţă! 


— Un vis, tot la fel de „ciudat” ca altele, a fost acesta. Mă aflam 
pe o planetă necunoscută, un tărâm întunecat, și jos, la picioarele mele, 
într-un abis, se zăreau o mulțime de ochi foarte strălucitori. O 
persoană, ce nu arăta ca noi oamenii, dar care era şeful acelei planete 
îmi spunea: 

— Acolo în abis, sunt fiii întunericului. Tu, trebuie să-i strunești! 
Era îmbrăcat cu straie asemănătoare preoților, de un verde deschis, 
strălucitor, iar eu nu eram de pe pământ, pentru că semănam cu el, nu 
cu oamenii. Acești fii ai întunericului, se temeau de mine, și întindeau 
mâinile să-i salvez de acolo. 


— O persoană invizibilă, îmi arăta (în vis) pe un ecran mare, că 
aveam 88 de ani și cineva, mă îngrijea ca pe un copil, dându-mi să 


mănânc. l-am spus acelei persoane nevăzute: 
— Mai bine mor de tânără, decât să ajung la mila altora! 


— Un alt vis de neînțeles: eram mai grasă ca în realitate, 
îmbrăcată cu haine asemănătoare culorii pământului, și simţeam atâta 
suferință, atâta durere, dezamăgire, că nu mai suportam și ziceam: 

— Doamne, nu mai suport să-mi mai moară alt copil, nu mai 
suport atâta tortură asupra Pământului! Îmbrăţişam Pământul şi 
plângeam amarnic, când aud o voce: 

— Cine este această femeie care suferă atât? O altă voce din 
spatele meu, i-a răspuns: 

— Este Mama Pământului! Am înţeles ulterior, că Pământul își 
plângea fiecare locuitor care murea, şi pe care îl numea „copilul meu”. 


— Am visat-o pe mama, că-mi dăruia atât de multă dragoste, că 
şi la trezirea din somn, mai simțeam acest sentiment. 


— De câte ori îi visam pe părinţii mei, ei nu erau împreună, ci 
apăreau separat în visele mele. Acest lucru m-a făcut să mă întreb, 
dacă nu cumva nu sunt în același loc. Aşa că într-o noapte, am visat-o 
pe mama, că stătea în sufrageria mea tare supărată, şi îmi spunea: 

— Tatăl tău, nu este aici cu mine! De ce? Unde este? I-am dat 
următorul răspuns, care m-a uimit şi pe mine, atunci când m-am trezit: 

— Tata este într-o altă sferă, mai înaltă. Dumneata, eşti în alt loc. 
Sora mea când va pleca, este posibil să fie în același loc cu dumneata, 
iar eu, în același loc cu tata. A fost cel mai real vis, pentru că am simţit 
îmbrățișarea mamei, mult timp după ce m-am trezit. 


— O persoană cu părul alb, necunoscută, mă întreba în vis: 

— Crezi? Nu m-a întrebat ce anume, sau în ce cred, dar eu 
înţelesesem. Așa că am răspuns: 

— Da, cred! Am avut revelații, care m-au făcut să cred. Acea 
persoană, m-a întrebat din nou: 

— Ce crezi? Ca și cum voia să mă încerce dacă am înţeles sensul 
întrebării. l-am răspuns: 

— Ştiinţa, înseamnă cunoaştere. Cunosc! Deci ştiu acum despre 


ce este vorba. Ştiinţa în visul meu, avea un înțeles mult mai profund 
decât în realitate. Prietena mea M a zis şi ea: 

— Da, şi eu cred! Am văzut cu ochii mei ce poate face. Am înțeles 
atunci, că nu degeaba a zis IISUS: 

„Puteţi face şi voi, ce fac eu!” 


— Spuneam mereu în vis, acelei persoane invizibile, că dacă mă 
voi întâlni cu părinții mei, nu mă voi mai întoarce la realitate, voi 
rămâne cu ei acolo. Și tare supărată, îl certam că nu trebuia să mă 
aducă înapoi. Așa că în următoarea noapte, am avut acest vis. Era o 
groapă mare în pământ, betonată, semăna cu un cavou, dar mult mai 
mare, cât o clădire de înaltă. Eu, împreună cu trei băieţi şi o fată, 
lucram la nişte gropi de formă pătrată. Erau un fel de cavouri mai mici, 
foarte multe la număr, dar suprapuse. Un bărbat cu părul lung și alb - 
am presupus că e Dumnezeu -, ne dădea o substanţă albă, cleioasă, să 
punem pe marginile gropii, pentru ca acele capace de beton să se 
lipească bine, dar ne și supraveghea. 

Înainte de a acoperi toate acele gropi, a apărut o fetiță blondă, 
îmbrăcată cu o rochiță de culoare verde, cu volănașe. S-a urcat pe un 
obiect plat, zburător, care în acel moment, a scos două aripioare și a 
purtat-o uşor, într-un zbor planat, deasupra „cavourilor”. 

Am vrut să procedez și eu ca acea fetiță, dar „obiectul”, nu voia 
cu niciun chip să-și scoată aripile, iar eu zburam dezordonat, ba cu 
capul în jos şi picioarele sus, ba invers. M-am rotit speriată, până ce 
„Dumnezeu”, a întins mâinile cu interiorul palmelor în sus, şi astfel m-a 
readus la suprafață. 

Eram tare supărată că fetița a reușit, şi eu nu. Am rămas să 
privesc acele cavouri, când deodată, scândura pe care stăteam, s-a 
transformat în sfoară și am alunecat în hău. „Dumnezeu” m-a ridicat 
iar și m-a aşezat într-un „vehicul” asemănător unei bărci gonflabile, 
dar acoperită. Apoi mi-a zis: 

— Priveşte! Acum îl vom închide, și nu ne vom mai întoarce aici 
niciodată! Şi de undeva de sus, a apărut o placă de beton uriașă, care a 
acoperit tot. Vehiculul a zburat pe deasupra, și înainte de a mă lăsa 
într-un loc mirific, plin cu verdeață, Dumnezeu” mi-a zis: 

— Vei rămâne aici! Vehiculul, a dispărut apoi ca un fum. Am 
înţeles atunci, că nu trebuie să mai pomenesc nicicând, de plecarea 


mea lângă părinţii mei. Când va veni vremea, atunci îi voi întâlni. 


— Un vis, tot cu o fetiță blondă, am avut cu doi ani înainte de 
nașterea nepoatei mele. Era de vreo patru ani, îmbrăcată cu o rochie 
roşie, cu părul ondulat. Când nora mea a rămas însărcinată, i-am 
povestit visul şi i-am zis că va naşte o fată cu părul creţ, lucru care s-a 
şi întâmplat. Şi nașa lor a visat, că fina va naște o fată. 


— Am avut o depresie puternică şi nu voiam să mai trăiesc. Nu 
m-am gândit niciodată la sinucidere, dar nu mai aveam poftă de viață, 
așa că în acea noapte am visat-o pe mama. Îi spuneam: 

— Mami, eu vreau să mor! Dânsa mi-a răspuns: 

— Treaba ta ce faci! Tu îți faci destinul, dar gândește-te bine! 
Aici e foarte frumos, şi sunt fericită! A doua zi, m-am trezit cu o stare 
de spirit mult mai bună. 

Tot în acea noapte, tare supărată, îi spuneam unei persoane 
invizibile: 

— Ce rol am eu pe pământ? De ce mai sunt aici? Răspuns: 

— Ai un rol foarte mare. Simpla ta prezenţă, îi ajută pe cei din 
jurul tău. După două săptămâni, o cunoștință mi-a adus o carte de 
Doreen Virtue. Mare mi-a fost mirarea când, la sfârșitul cărții, am găsit 
exact cuvintele din visul meu, dar spuse la plural ca: 

„Să nu credeţi că nu aveţi niciun rol aici pe pământ, dimpotrivă, 
simpla voastră prezenţă, ajută pe cei din jurul vostru”. 


— M-am culcat plângând, şi am visat-o pe mama, care îmi 
spunea cu vocea plină de dragoste: 

— Priveşte, ce locuri minunate! Uite, ce frumos este aici! Mami e 
lângă tine, mami te iubeşte, liniștește-te! Şi mă mângâia pe cap. A fost 
prima dată când am visat-o liniştită, plină de dragoste, deoarece o 
visam mereu furioasă. Ce m-a mirat, a fost faptul că o visam fără acel 
handicap cu care a plecat „dincolo”. 


— La nouă zile de la moartea unui vecin, care fusese soțul 
prietenei mele, aceasta m-a rugat să dorm cu ea, că-i este „urât. 
Adormisem față în față în timp ce vorbeam și noaptea, l-am visat pe 


soţul ei, că venise supărat lângă pat şi-mi zicea: 

— Pleacă din patul meu! Ce cauţi aici, că vreau să dorm? Eu i-am 
răspuns: 

— Taci din gură, că doarme D! Nu mai face gălăgie, că o scoli din 
somn! Mă uitam la ea speriată, să nu o trezim. Nu mai era cu fața la 
mine, se întorsese pe partea cealaltă. El a început să tragă de mine, să 
plec de acolo. l-am răspuns supărată: 

— Du-te în camera cealaltă. Nu vezi că aici nu mai ai loc? 

M-am trezit brusc, cu senzaţia că totul a fost real, mai ales că-i 
simţeam prezenţa. 

Am privit spre prietena mea, și exact ca în visul meu, se 
întorsese peste noapte cu spatele la mine, - lucru pe care nu aveam de 
unde să-l știu, atunci când am visat-o. Am scuturat-o speriată, şi i-am 
zis: 

— M-am întâlnit cu soțul tău în vis! În timp ce-i povesteam, a 
început să râdă şi mi-a spus: 

— Chiar ieri am discutat cu Mi şi i-am spus, că nu ştiu cum ar 
reacționa F, dacă ar ști că dormi în patul unde dormea el. Probabil ar fi 
tare supărat. Mi-a mai spus, că și ea îi simte prezenţa fizic, de când a 
murit. 


— Am mai avut astfel de întâlniri, în spirit. Voi da câteva 
exemple. Într-o noapte, am visat, că m-a trezit brusc din somn, 
zgomotul scaunului pe care stătea motanul meu, Miki. Părea că el 
tocmai se aşezase şi se scarpină. Apoi, ca și cum ar fi ştiut că sunt 
trează, s-a aşezat uşor pe plapumă. Am „văzut” cum se lasă plapuma, ca 
atunci când era în viață şi dormea lângă mine. Am început să-l mângâi 
pe cap, să-i spun că-l iubesc, l-am strâns în braţe. M-am trezit brusc, cu 
sentimentul, că totul a fost „atât de real”. 


— Eram în bucătărie - la puţin timp după moartea motanului 
meu - când aud un miorlăit, ce semăna cu al lui Miki - avea un mieunat 
aparte. Am ieşit pe scări, să văd ce pisoi este, m-am uitat afară pe geam, 
nu era nimic. Am început să plâng când, dintr-odată, m-a cuprins un 
fior din cap până-n picioare, şi am simţit foarte puternic prezenţa 
motanului meu, care chiar şi „plecat” fiind, încerca să mă aline. 


— Alte două întâlniri în spirit, le-am avut cu mama mea. M-am 
trezit într-o dimineaţă pe la ora 7 şi 10, şi nu am deschis ochii imediat. 
Am mai „lenevit' puţin, golindu-mi mintea de orice gând. Am intrat 
într-un fel de transă, auzeam zgomotele de afară, dar în același timp, 
pluteam la orizontală, destul de repede, către o pădure - iubesc 
pădurile și mă liniştesc atunci când le vizualizez. Mi s-au părut la un 
moment dat, prea întunecoase şi fiindu-mi frică, am materializat un 
gard, de care să mă ţin. Eram şocată că l-am putut materializa, și cu o 
mână mă ţineam de el, iar cu cealaltă, îl pipăiam să văd dacă e real. 

Văzând ce pot face cu mintea, am decis să mă gândesc la mama, 
pentru a lua legătura cu dânsa. Imediat am simţit-o - nu o vedeam -, și 
îmbrățișând-o cu dragoste, i-am spus: 

— lartă-mă mami, dacă ţi-am greşit cu ceva! Dacă te-am supărat 
vreodată în viață! Eu te iubesc mult! Dânsa supărată, mi-a răspuns: 

— Lasă-mă în pace! Am început să plâng în hohote și i-am spus: 

— Nu fi supărată pe mine! Eu te iubesc mult, nu te-am uitat! Și 
i-am sărutat mâna. Atunci, mi-a luat și dânsa mâna și mi-a sărutat-o. 
Arsura acelui sărut, m-a scos din starea în care mă aflam. Am realizat 
că totul a fost cât se poate de real, mai ales, că multe zile am simţit pe 
mâna mea acel sărut, şi acest lucru mă făcea să plâng de fericire, că am 
putut să-i spun mamei tot ce încă mai simt pentru dânsa. 


— A doua întâlnire în spirit cu mama, a fost la fel de reală. Am 
visat-o la mine în apartament, cum căuta ceva în vitrină, apoi brusc, a 
dispărut vederii mele, deși eu îi simțeam prezența. Destul de mirată, 
am întrebat: 

— Cum? Eşti aici? Dar eşti moartă? Fără să o văd, o mângâiam 
pe cap, și îi spuneam că îmi e tare dor de ea. A fost prima dată când am 
realizat în vis, că este moartă. 


— Eram în natură, în mijlocul florilor, al pomilor înverziţi şi 
plângeam în hohote. Vorbeam cu ele şi le spuneam: 

— Nu mă iubiţi, cum vă iubesc eu! Și plângeam nestăpânit. 
Deodată, toate florile și frunzele copacilor, m-au acoperit ca un 
veşmânt - şi capul -, ca pentru a-mi arăta cât mă iubesc de mult. Am 
simţit atunci din plin acea iubire imensă, care m-a făcut nespus de 
fericită. Mult timp după ce m-am trezit, am fost în extaz, şi-mi doream 


să mă reîntorc în vis, doar pentru a primi iar acea dragoste. 


— Împreună cu fiul meu, sora mea, mama, și alte persoane 
necunoscute mie, voiam să intrăm într-o clădire albă, când deodată, am 
văzut că sunt murdari pe tălpi, şi i-am oprit spunându-le: 

— Nu puteţi intra aici, dacă nu vă spălaţi pe picioare! Vedeţi, eu 
sunt curată! Uite ce tălpi negre aveţi! Un vis asemănător, a avut şi 
prietena mea. 


— Eram aproape trează, - spun aproape trează, pentru că 
auzeam zgomotele din jurul meu şi de afară -, când am simţit-o pe 
mami cum s-a aşezat lângă mine pe partea stângă a patului. Am 
început s-o mângâi pe obraz, iar ea mi-a luat mâna și, am simţit 
strânsoarea mâinilor ei de parcă era vie. Apoi s-a dat jos din pat, care a 
scârțâit, s-a dus la geam - unde a stat puţin - şi s-a întors iar lângă 
mine. Eram ca paralizată, nu puteam vorbi, nu mă puteam mișca, doar 
mă gândeam: 

— Doamne, nu visez! E real ce se întâmplă! Am simţit mult timp 
după trezire, sub degetele mele, pielea fină a mamei. 


— M-am visat întinsă pe o masă, lungă și o voce tunătoare îmi 
spunea: 

— De ce nu faci ce ţi-am spus? De ce nu-ţi folosești mintea la 
capacitatea ei? M-au înfuriat foarte tare vorbele lui și atunci, am 
provocat cu mintea un vânt puternic, care-mi răsfira părul. Am auzit: 

— Vezi că poţi? 


— În luna mai a anului 2006, un glas blând - același glas prezent 
în toate visele mele - îmi spunea: 

— Judeţul Prahova, e protejat. Aici, inundaţiile nu vor face 
pagube mari, pentru că te rogi tu pentru ei. Atunci, nu înţelegeam 
despre ce este vorba, dar după o perioadă de timp, inundaţiile au 
afectat grav multe judeţe ale ţării, iar despre acest judeţ, se spunea la 
TV că nu a suferit pagube prea mari. 

Tot în acea perioadă, ca o confirmare a visului, am întâlnit în 
tramvai un bărbat, care mi-a spus următorul lucru: 


— Eu nu sunt originar din Prahova. Sunt venit de 20 de ani din 
Galați. Dar m-a impresionat mult credinţa în divinitate a prahovenilor. 
Sunt mândru că mă pot numi şi eu prahovean! 

— Nu vedeţi stimată doamnă, că județul Prahova este protejat? 

M-am înfiorat din cap până-n picioare, şi m-am gândit, că nu 
este nimic întâmplător în această lume. 


— Urcam într-o noapte în vis - scările unei clădiri, mari cât 
orașul meu. Aceasta era suspendată în aer, avea culoarea 
alb-strălucitor, cu multe uși. Am deschis prima ușă din dreapta şi am 
intrat într-o încăpere de aceeaşi culoare, unde mai multe persoane, 
erau aşezate în jurul unei mese, şi se pregăteau să dea examene. 
Liderul lor, era un văr primar din partea mamei. Mi s-au dat niște file 
albe, pe care trebuia să dau acele teste. M-am revoltat spunându-i: 

— Nu dau niciun examen, pentru că ştiu tot, le-am mai dat și 
altă dată! Vărul meu mi-a spus: 

— Trebuie! 


— Am avut multe vise în care mă pregăteam să dau examene. 
Examene de intrare la liceu, examene de bacalaureat sau de intrare la 
facultate. Nu înțelegeam de ce se tot repetă. Până când am avut 
revelația, că acestea sunt de fapt „lecţiile mele de viață”, pe care 
trebuia neapărat să le trec cu brio. Nu mai repetam greșelile, nu mai 
dădeam examene. 

În penultimul vis pe care l-am avut, terminasem facultatea și 
luasem și licenţa cu notă mare, iar în ultimul, terminasem masteratul 
cu note mari, și eram tare fericită. În realitate, nu am decât studii medii. 
A fost singurul vis cu finalitate, deoarece celelalte se terminau înainte 
de a afla rezultatul. Sper că acest vis, mi-a sugerat sfârșitul „lecţiilor de 
viață”. 


— Zburam deasupra unor tărâmuri, despărțite de un zid foarte 
înalt, și plictisită am spus (în vis): 

— Cât timp o să mai zbor aşa, între două lumi? Mi-a răspuns 
același glas puternic: 

— Fii fericită, că poţi călători între lumi! Mulţi nu pot! Tu faci 


parte din neamul dacilor. 


— Stăteam în pat și mă gândeam cu tristeţe, că tatăl meu n-o 
să-mi mai apară în vis, deoarece acum se află într-o sferă mai înaltă, de 
unde nu mai poate veni să mă viziteze. Așa că noaptea, am visat că mă 
întâlnesc cu el, într-un loc feeric. Mi-a spus că doar până acolo a putut 
veni, de aceea mi-a dat întâlnire la jumătatea drumului. M-a luat în 
spate, şi a pornit cu mare viteză pe deasupra unor munți înverziţi, care 
parcă nu se mai terminau. 

Mă plictisisem de o aşa călătorie, foarte lungă, aşa că l-am rugat 
să facem o pauză. Mi-a dat drumul din spate, pe un munte cu vârful 
plat, înverzit. A materializat două scaune, o masă, și două pahare de 
unică folosinţă, în care se afla o licoare maronie. L-am întrebat: 

— Mai este mult până în locul unde stai? Mi-a răspuns, oarecum 
supărat: 

— Mult mai mult decât am parcurs până aici. Continuarea 
visului, nu am aflat-o, pentru că m-a trezit brusc din somn, motanul 
meu. 

Nu știu cum să explic, dar m-am văzut sub forma unei raze de 
lumină, că intru prin creștetul capului, care devenise foarte greu, de 
parcă cântărea zeci de kilograme. Multă vreme după ce m-am 
dezmeticit, am crezut că mă aflu tot pe munte, că totul a fost real. 

— În altă noapte, mă aflam într-un loc cu multă verdeață, dar 
trist şi pustiu, care avea în mijloc, un pom uscat cu foarte multe ramuri. 
Copacul avea pe trunchi, o inscripţie ciudată, trei linii verticale, cu un 
semn deasupra, ce semăna cu o pălărie de formă ovală, fără boruri. Nu 
vedeam pe nimeni dar simțeam în jurul meu multe prezențe, care 
spuneau: 

— Nu ne putem urca în acel copac! Cei care au făcut-o, nu s-au 
mai întors! Am spus: 

— Eu voi reuși! M-am cățărat în copac, dar când să cobor pe 
partea cealaltă, aud: 

— O să reuşeşti dacă îţi învingi frica! Închipuie-ţi că ai în față 
nişte scări. Am închis ochii, și mi-am imaginat scările. Am coborât fără 
teamă, într-o lume diferită de a mea, tot pustie, dar înconjurată de o 
ceață groasă de nu vedeai nimic. Spre deosebire de locul înverzit dar 
trist, aici mă simțeam extrem de fericită. Atunci am spus: 


— Sunt într-o altă lume! Vocea mi-a răspuns: 

— Ai dreptate, nu ești în lumea ta! Dacă vrei să te întorci, urci 
fără frică scările invizibile. Nu voiam să mă întorc, pentru că mă 
simțeam foarte bine acolo, dar am fost obligată, pentru a le arăta 
celorlalți că am reuşit, aşa cum le spusesem. 


— În noaptea de dinaintea zilei mele de naştere, am visat-o pe 
mama că îmi zâmbea, și-mi dăruia un cadou. Tot în acea noapte, l-am 
visat pe tatăl meu care îmi zâmbea și el. A luat o floare de pe un obiect 
alb, ce semăna cu un frigider, și mi-a înmânat-o. 


— Câteva nopţi la rând am avut coşmaruri, care îmi dădeau de 
înţeles că fiul meu va păți ceva rău. Am început să mă rog zilnic, 
„SFINTEI TREIMI”, „MAICII DOMNULUI”, lui „IISUS HRISTOS”, să-l 
apere de orice rău. În noaptea în care a avut accidentul, nu am putut 
dormi. Am stat în genunchi şi m-am rugat, până spre dimineaţă la ora 4, 
când în final am reușit să adorm. Am aflat de la fiul meu, că exact la ora 
4 când m-am culcat, îl luase deja salvarea. S-au mirat toţi cei din jurul 
lui, cum de a scăpat aşa ușor, fără răni grave. Am mulțumit din tot 
sufletul și tot în genunchi, „Divinităţii” că mi-a salvat fiul. 


— În luna Aprilie 2008, m-am visat într-un oraş, ce se afla sub 
apă, acoperit de un strat foarte gros de gheaţă. Încercam să ies, pentru 
că nu mai aveam aer, dar nu reușeam. Atunci m-am învârtit cu o viteză 
uluitoare, ca un sfredel, până am devenit o flacără, care a făcut o gaură 
în gheață şi m-am salvat. 


— Eram undeva în rai, care era împărțit în șapte zone. Mama se 
afla în prima zonă unde erau multe persoane, necunoscute mie în viața 
reală. Am decis să vizitez toate cele şapte locaţii. În fiecare dintre ele, 
erau tot mai puţine persoane. În zona şapte, nu era decât un bărbat 
care stătea cu spatele. Aud o voce care-mi spune: 

— Aici vei locui și tu! am răspuns indignată: 

— Nu vreau să stau aici! Vreau să merg la mama, că sunt mai 
mulți oameni. Ce să fac aici singură, fără nimeni cunoscut? Aud: 

— Să fii fericită! Aici nu ajung mulți oameni. Doar cei curaţi, 
locuiesc aici. Tu poți să-i vizitezi pe toţi, dar ei nu pot vedea acest loc. 


Am întrebat atunci: 
— Tatăl meu unde este? Nu-l văd în nicio zonă. 


— Ela „avansat”. Acum, este într-o sferă mai înaltă. Am înţeles 
ulterior, ce semnificație avea cifra şapte. Mi-a fost foarte rău şi am fost 
internată pentru o zi, chiar pe șapte februarie. În data de șapte martie, 
m-am îmbolnăvit şi mai rău, încât am stat internată şapte zile. Făcând 
socoteala mai bine, am realizat că în urmă cu șapte ani, am suferit un 
atac cerebral pe partea dreaptă, iar acum m-am îmbolnăvit, după exact 
şapte ani. 


— Într-un alt vis la fel de „bizar”, vizitam nişte persoane, ce se 
aflau într-un loc de culoare albă. Ele erau îmbrăcate în halate albe, ca 
ale doctorilor, femeile având tulpane de aceeași culoare. Atmosfera 
acelui lăcaș, era şi ea de un alb strălucitor. Stăteau nemișcate ca nişte 
roboți, doar tata și mama, se foiau de colo colo. Se părea că părinţii mei, 
erau tot în vizită. De mine s-a apropiat apoi un bărbat, care mi-a arătat 
în palma dreaptă, o înmormântare, unde spiritul celui mort (o pată de 
un alb luminos), privea de sus ceremonia. 

Nu știu despre ce înmormântare era vorba, dar ulterior, au mai 
plecat la ceruri, rude şi cunoștințe. 


— Într-o zi, între orele 8 şi 10 a.m., l-am visat pe tatăl meu, că 
mă chema să vin în pădure, pentru că are să-mi spună ceva. Nu m-am 
dus singură, ci am luat cu mine doi redactori ai unei reviste cunoscute 
paranormale, pe care i-am văzut doar la TV (C.P. ȘI M.R). Când am 
ajuns acolo, l-am văzut pe tatăl meu, împreună cu mama și cu un băiat 
ca de vreo 12 ani, care se părea că era fratele meu, mort la o 
săptămână de la naștere. Erau îmbrăcaţi în alb, dar transparenți. Se 
aflau la intrarea în pădure, înconjurați de o ceaţă. Deşi nu-mi spusese 
nimeni, mi-am recunoscut fratele, doar că m-a mirat vârsta lui. L-am 
întrebat pe tata: 

— Cum este posibil, ca un copil de doar o săptămână, să crească 
aşa de mult în „cealaltă lume”? Nu am mai aflat răspunsul, pentru că 
m-am trezit brusc din somn. 


— Am visat că tatăl meu nu murise, venise acasă și eram extrem 
de fericită, că ne putem continua viețile din momentul morții lui, dar 


împreună. Totuşi mă întrebam unde a fost, pentru că am văzut când îl 
îngropau. Am petrecut împreună o bună perioadă de timp, până într-o 
zi când m-a anunţat că va pleca din nou, cu afaceri. L-am întrebat: 

— Te vei mai întoarce? Mi-a răspuns simplu: 

— Nu știu! A fost un vis, tot la fel de real ca celelalte. 


— După trei ani de la acest vis, tatăl meu se întorsese iar acasă. 
L-am întrebat: 

— Ai înviat? Cum este posibil să apari în carne şi oase? Știu 
sigur că te-au îngropat! Te-a scos cineva din pământ după ce am plecat 
spre casă? Nu mi-a răspuns, doar zâmbea, și din nou totul părea real, 
ca şi când nici nu ar fi „plecat'. 


— În altă noapte, cutremurul dărâmase blocul meu. Când am 
vrut să cobor, nu mai existau scările, iar jos se afla fiul meu împreună 
cu alte persoane. Îmi întindea mâinile să mă ia în braţe. Acest vis s-a 
repetat tot de mai multe ori. Mă visam fie pe patul de spital, fie între 
dărâmături. Era atât de real totul. 


— L-am mai visat pe tatăl meu, fie împreună cu bunica maternă, 
care a murit la 101 ani, fie singur, sau împreună cu mama, dar de 
fiecare dată era tăcut şi trist. 


— În alt vis, tata mă îmbrățișa cu multă dragoste, ca pentru a-şi 
lua un ultim” Bun rămas”. A intrat într-o încăpere, făcându-mi cu mâna. 


— La câteva luni după moartea mamei, am visat că merg cu fiica 
surorii mele, la un control ginecologic - ea fiind însărcinată. Am intrat 
într-o sală cu pereţii albi și cu scaune de aceeași culoare. Nepoata mea 
a fost chemată de doctor într-o încăpere, eu rămânând afară. La un 
moment dat, pe ușa de afară, o văd intrând pe mama care-mi zice: 

— Credeai că dacă vă feriţi de mine, nu aflu că S este însărcinată? 
Când m-am trezit, am înțeles că, deși plecată în lumea celor drepți, 
mama știa ce se întâmplă cu nepoata ei iubită. Mai ciudat, a fost ceea ce 
a urmat. Sala în care ne aștepta nepoata mea atunci când a născut, era 
asemănătoare celei din vis. La fel erau și scaunele, lucru pe care nu 


aveam de unde să-l știu la momentul visului. 


— Nu ştiu ce sentimente au sinucigașii, în momentul plecării lor 
în „cealaltă lume”, dar am fost într-o noapte (în vis), în pielea unuia. 
Eram un bărbat, ce nu mai voia să trăiască. Aveam niște sentimente 
oribile, de nedescris în cuvinte, deznădejde profundă, deziluzii 
puternice, o tristeţe fără margini, toate culminând cu o frică teribilă de 
viață. Când m-am trezit, m-am întrebat dacă nu cumva sinucigaşii nu 
sunt curajoşi, aşa cum susțin mulţi, ci doar laşi. Acea frică cumplită, îi 
împinge spre acest gest, le dă acest „curaj” aparent. 


— Era iarnă, zăpadă. Mă aflam în casa părintească şi aşteptam 
preotul, când aud: 

— Scoală-te! A răsărit soarele! Eu am spus: 

— Ce soare? E numai zăpadă! Când m-am trezit, soarele de afară 
era asemănător celui din vis. Ulterior, am realizat că vocea, nu mă 
avertiza de soarele de afară, ci de cel din casa mea. 

Conform zicalei: va răsări soarele şi pe strada ta, mi s-a realizat 
o dorinţă, pe care o aveam de câteva zile, dar nu aveam bani. ÎL 
întrebam pe Dumnezeu: 

— Doamne, când voi mai scăpa de problemele financiare? Când 
voi mânca şi eu mai bine? După câteva zile, o colegă mi-a dat cadou de 
ziua mea, exact suma de bani care-mi trebuia, ca să rezolv problema - 
fără ca cu să suflu o vorbă despre ea. Din nou, Domnul mi-a auzit ruga, 
şi a trimis persoana care să mă ajute. Pentru că EI, lucrează tot prin 
oameni. 


Capitolul 2 
Întâmplărimai mult sau mai puţin „bizare”. 
Cuvântul autorului 


De-a lungul vieții, mi-am pus multe întrebări cărora, la timpul 
respectiv, nu le-am găsit răspuns. Mă întrebam de ce mi se întâmplă 
anumite lucruri - bune sau rele -, ce vrea Dumnezeu de la mine? A 


venit un moment în viața mea, când după multe căutări, multe cărți 
citite, întâmplări „ciudate” sau mai puţin ciudate, să am revelații, care 
mi-au răspuns tuturor acestor întrebări și frământări ale mele. 

Am înțeles de ce se repetă anumite evenimente din viaţă, şi ce 
rost au ele. Am înţeles într-un final, că nimic nu este întâmplător în 
lumea aceasta. Că nu există coincidenţe, că tot ce ni se întâmplă, sunt 
de fapt „lecţii de viață”, pe care trebuie să le învăţăm, și atunci când 
vom da „examenele vieţii”, va trebui să le luăm cu brio, pentru a evolua 
spiritual către un nivel, cât mai aproape de Dumnezeu. 

Vrei să te victimizezi toată viaţa, sau vrei să evoluezi? 

Cel mai important lucru pentru noi oamenii, ca să fim 
asemănători creatorului, este iubirea necondiționată pentru toată 
creația lui Dumnezeu - plante, animale, oameni - iertarea 
necondiționată, mai ales a celor care ne fac rău, ne supără, sau ne 
jignesc. Să ne rugăm pentru ei, să li se deschidă „ochii sufletului”, spre 
a evolua spiritual, apropiindu-se cât mai mult de lumina cea pură a lui 
Dumnezeu, şi îndepărtând „întunericul” din jurul lor și din propria lor 
ființă. Să emitem toată Omenirea, în universul nostru, numai gânduri 
pozitive de iubire şi compasiune. Închei cu un citat celebru: 

„Ochii văd, doar ceea ce mintea reușește să înțeleagă”. 


— În viața mea am trecut prin întâmplări „ciudate”, miraculoase. 
Eram în clasa a unsprezecea la liceu, și mă pregăteam pentru teza la 
Limba Română. Am avut o perioadă proastă, multe teme de învăţat 
care nu-mi intrau în cap și pace. Atunci m-am rugat lui Dumnezeu 
să-mi dea un semn, în legătură cu subiectul care-mi va cădea la teză. 
Mi-a venit în minte gândul să arunc cartea în aer, şi la ce pagină se va 
deschide, acel subiect îl voi învăța. Cartea s-a deschis la „Enigma 
Otiliei”. Am riscat, şi am învățat doar această temă. Ajunsă în clasă, 
doamna profesoară ne-a spus: 

— Am pregătit subiecte pentru fiecare rând de bancă. Să vă văd 
acum, dacă mai copiaţi! Am încremenit și mi-am spus: 

— Gata, până aici mi-a fost! lau nota unu. Nu mică mi-a fost 
mirarea, când am văzut că pe rândul meu a picat: „Romantism și 
clasicism, în opera Enigma Otiliei”. Nu am luat nota zece, pentru că am 
făcut din grabă o greșeală, am spus vers în loc de citat. Mi-a scăzut un 
punct şi am luat nouă, dar atunci am realizat că Dumnezeu mi-a 


ascultat rugămintea, și i-am mulțumit în rugile mele. A fost începutul 
întâmplărilor miraculoase din existența mea. 


— La terminarea liceului, m-am dus să mă angajez la o 
întreprindere din Moreni. Eram foarte necăjită că nu m-au acceptat, și 
am devenit total lipsită de prudenţă. Doream să ajung acasă cât mai 
repede așa că, atunci când un camion a oprit în dreptul meu, am urcat 
fără să mă gândesc deloc la intenţiile șoferului. Deja urcată în camion, 
am realizat ce greşeală făcusem, mai ales că șoferul s-a dovedit a nu 
avea gânduri tocmai „curate”. 

Când să intru în panică, glasul bărbătesccare m-a însoţit toată 
viața, atât în vise cât şi în realitate -, mi-a spus: 

— Nu arăta că-ți este frică! Ţine-l de vorbă, acceptă tot ce zice! 
Fii calmă, și nu intra în panică! M-am prefăcut că sunt de acord cu tot 
ce zice, că accept postul găsit de el, că vreau să ne întâlnim ca să 
discutăm, până am ajuns în oraş. A oprit mașina să cumpere „ceva”, şi 
atunci am sărit jos şi m-am dus direct în stație, unde a sosit imediat 
autobuzul. 


— O altă întâmplare asemănătoare, am avut patru ani mai târziu, 
când mergând spre casă, a oprit în dreptul meu tot un camion - ca cel 
de la Moreni -, al cărui şofer mi-a spus că mă duce acasă. Imediat ce 
am urcat, intuiţia m-a avertizat că tipul nu are gânduri tocmai curate, 
şi am avut dreptate. Am început să mă rog în gând: 

— Doamne, fă să se strice mașina, că nu mai urc înapoi! Am 
repetat de câteva ori această rugăminte, când după câțiva metri hop, 
mașina s-a oprit brusc, şi nu a vrut să mai pornească. Șoferul înjura că 
a pus benzină, a verificat-o și nu avea nimic. M-am dat jos, am 
mulțumit Domnului că a stricat maşina, şi mergând foarte repede 
ziceam: 

— Să n-o repare, până nu ajung în sat! Când se vedeau casele, 
atunci am auzit în urma mea huruitul motorului. Pentru a doua oară, 
s-a întâmplat miracolul Dumnezeisc. 


— O întâmplare absolut „bizară”, am avut-o în urmă cu mulți ani, 
când era fiul meu de 14 ani. Eu dormeam în sufragerie, iar fiul meu în 
dormitor. Pe la ora 21, vine la mine tare speriat, şi mă roagă să-l las să 


doarmă pe canapea cu mine, că-i este „urât'. M-am mirat, deoarece lui 
nu-i fusese niciodată frică, din contră, dormea într-un întuneric total și 
cu ușa închisă. 

După ce a adormit, m-am dus în dormitor. Când să aţipesc, am 
simţit o „prezenţă” în cameră, pe care nu o vedeam. Nu voia să-mi facă 
rău, pentru că nu m-am speriat, așa cum făceam deseori. Am întrebat: 

— Cine eşti, ce eşti? Te simt, dar nu te văd! Eşti spiritul tatălui 
meu, eşti alt spirit, cine eşti? Vreau să te văd! Am pus aceleași întrebări, 
dar de această dată „telepatic”. Atunci, am avut inspiraţia să intru în 
transă. În acel moment, am simţit acea prezenţă, chiar lângă urechea 
dreaptă. Am deschis ochii brusc, și am zărit un fel de cordon, ca de un 
metru şi ceva, de culoarea aburului, care a fugit spre sufragerie cu o 
viteză uluitoare, ca un clipit de gene. 

Dacă până atunci nu intrasem în panică, acum m-a speriat tare 
mult ceea ce am văzut, așa că m-am întors înapoi lângă fiul meu pe 
canapea. Nu am mai putut dormi până dimineaţă, dar nici nu am mai 
simţit „prezenţa”. L-am întrebat apoi pe fiul meu: 

— Ce te-a speriat? Mi-a răspuns: 

— Nu-ţi spun, pentru că o să râzi de mine! După multe 
insistenţe, în care l-am lămurit că n-o să râd, mi-a mărturisit: 

— Mi s-a părut că este cineva în cameră și m-am speriat! Dacă 
cu doar am simţit „prezenţa”, fiul meu a văzut-o. Chiar dacă M.R. mi-a 
trimis un posibil răspuns, eu nu ştiu nici în ziua de azi, ce a fost atunci. 


— O prezență asemănătoare, dar zgomotoasă, am mai simţit-o 
când era fiul meu de patru ani. Câteva nopţi la rând nu puteam dormi, 
din pricina unor paşi pe covor, a unor ciocănituri în mobilă, sau un 
zgomot ca și când s-ar fi aşezat cineva pe dormeză. Eram epuizată de 
nesomn, aşa că am decis să-i spun mamei ce se întâmplă. Fără să mă ia 
în râs, mi-a dat adresa unei cunoștințe care descântă, alungă 
„farmecele”. M-a chemat de trei ori să-mi descânte. 

Spre deosebire de alte „descântătoare', aceasta se așeza 
împreună cu mine în genunchi, în fața unei icoane uriaşe a MAICII 
DOMNULUI, şi spunea - eu repetam după dânsa - o rugăciune care-i 
umplea ochii de lacrimi. 

După ultima noastră întâlnire, am căzut într-un somn adânc, 
fără vise. Am dormit ore în şir, fără să mă trezesc sau să deschid ochii. 


La un moment dat, „ceva sau cineva”, a ridicat pătura şi lumina de la 
geam mi-a întredeschis ochii. La început, am crezut că a venit mama să 
vadă ce fac, chiar am întrebat-o a doua zi: 

— De ce ai ridicat pătura și apoi ai plecat acasă? Nu puteai să 
mai stai? Se uita la mine șocată, de parcă o luasem razna. Mi-a spus: 

— Ai avut vedenii? Când am fost eu la tine? Mi-am dat seama că 
nu ştia nimic. După ce i-am povestit, mi-a zis: 

— A fost îngerul păzitor. A văzut că nu te mai trezești şi te-a 
verificat. 


— Fiul meu era în clasa a noua, și îmi propusesem de seara, ca a 
doua zi dacă este timp frumos să rezolv o problemă. M-am trezit pe la 
ora şapte dimineața și m-am uitat pe geam. Afară ploua foarte tare, 
norii negri întunecau camerele, de parcă venise noaptea. După cum 
arăta vremea, se părea că va ploua toată ziua, așa că m-am culcat la loc, 
supărată că nu voi rezolva ce mi-am propus. 

Înainte de a intra într-un somn adânc, cu ochii țintă la vremea 
urâtă, am avut brusc „viziunea” unui soare, ce strălucea puternic pe un 
cer senin, de un albastru ireal, și o vreme splendidă. Mirată că viziunea 
nu avea nicio legătură cu vremea de afară, am adormit preț de 
două-trei ore. Când m-am trezit, am rămas mută de uimire. Afară, totul 
era exact ca în viziune. Pământul era uscat, de parcă nu plouase de 
câteva zile, soarele strălucea pe cerul senin. Am putut astfel să-mi 
rezolv și problema. 


— În curtea şcolii din fața geamului meu, își ridica măreț „capul”, 
un pom înverzit şi mult mai înalt decât clădirea. M-am așezat pe scaun, 
mi-am golit mintea de orice gând, şi priveam fascinată, coroana de un 
verde nemaivăzut a pomului. Deodată, am simţit un „frison” în tot 
corpul, şi în clipa următoare, o mare deznădejde, amestecată cu un 
sentiment de groază, de suferință, a pus stăpânire pe trupul meu. Era 
un amestec îngrozitor de trăiri, ale unui suflet zbuciumat. 

M-au speriat aceste „simţuri, fiindcă ştiam sigur că nu-mi 
aparţin. În clipa următoare, pe ecranul meu mental, a apărut figura 
cețoasă a fiului verişoarei mele, mort de mulți ani în împrejurări 
neelucidate nici până astăzi. Chipul acestuia, exprima întocmai ceea ce 
simțisem mai devreme. Am înţeles că este un mesaj de la el, să mă rog 


pentru sufletul lui, ceea ce am făcut atunci, dar și în zilele următoare. 

După două luni, am vizitat-o pe verişoara mea, spunându-i ce mi 
s-a întâmplat. Am crezut că mă va lua în râs, dar mi-a spus simplu: 

— Te cred, pentru că am păţit și eu ceva asemănător! Mi-a 
povestit, că l-a visat pe fiul ei când încerca să scoată dintr-o baltă o 
farfurie cu mâncare şi nu reușea. S-a dus după el să-l ajute, dar acesta a 
fugit pe un deal, de unde i-a zis - destul de supărat 

— Lasă-mă în pace! Din cauza ta n-am liniște! 

Când l-a întrebat pe preot ce înseamnă visul, acesta i-a zis că nu 
trebuia să plângă, atunci când îi făcea pomană, pentru că spiritul nu 
are liniște, iar pomenile nu sunt primite. Balta aceea, se făcuse din 
lacrimile vărsate de mama lui atunci când îi făcea pomenile. Din acel 
moment, s-a ferit să mai plângă în ziua parastasului. 


— O altă vorbă din popor s-a adeverit; și anume că spiritul, 
simte cu multe luni înainte, plecarea lui din această lume. Un exemplu 
concludent este acesta. Nașul de botez al surorii mele, care era și 
vecinul nostru, îi întreba pe toţi: 

— Când este ziua mea de naștere? Trebuie să mă întâlnesc cu 
mama, aşa mi-a zis! Se mirau de ce vorbește așa, deoarece în cei 25 de 
ani de când aceasta murise, nu a întrebat niciodată de dânsa. Nimeni 
nu ştia că acesta era grav bolnav de cancer, deoarece tușea mai mereu 
din cauza ţigărilor. Îi dădeau pastile pentru răceală. 

Fiica cea mică, a venit la mine să-mi povestească, că nu ştia ce să 
mai creadă. l-am spus: 

— Duceţi-l imediat la spital, că e grav bolnav şi e posibil să 
moară chiar de ziua lui! La insistenţele mele l-au internat în spital, 
unde în urma investigaţiilor, i-au găsit cancer la plămâni în fază 
terminală. 

Partea și mai „bizară”, abia acum vine. În salon cu naşul surorii, 
era un alt vecin, mult mai tânăr, care le povestea, că acesta fuge mereu 
în parcarea spitalului, pentru că-l aşteaptă pe băiatul lui să-l ducă 
acasă cu mașina. Când îl întreba de ce fuge, acesta îi răspundea: 

— A venit moartea după mine! Mi-a spus că e timpul să mă ia cu 
ea! l-am văzut fața şi m-am speriat! Fug să nu mă găsească, căci vine 
băiatul să mă ia cu mașina. 

Mi-au povestit şi această întâmplare. Am insistat să-l ia de acolo, 


că nu au bani să plătească dacă moare în spital. M-au ascultat, şi l-au 
trimis pe fiul cel mare să-l aducă acasă. Acesta a împrumutat mașina 
colegului, că pe a lui o vându-se. 

Medicul nu voia să-i facă externarea, dar fiul a insistat. L-a lăsat 
pe tatăl lui în parcarea spitalului, împreună cu nepoata lui. Acesta a 
murit în braţele ei, în aşteptarea fişei de externare, exact cum îi spunea 
colegului de cameră. S-a întâmplat chiar în ziua când trebuia să 
împlinească 60 de ani, aşa cum le spunea celor din casă, - că are 
întâlnire cu mama lui. 

Nici până acum nu am înţeles, de unde ştia că fiul cel mare îl va 
lua acasă cu mașina, din parcarea unde a şi murit, când până în ziua 
respectivă, nu ştiau pe cine să trimită după dânsul la spital. Nu am mai 
auzit pe nimeni până atunci, să spună că şi-a văzut moartea și că i-a şi 
vorbit. La doi ani după moartea lui, a plecat la cer și celălalt vecin, 
internat în același salon. 


— La înmormântarea acestuia (a nașului surorii), s-a mai 
întâmplat un lucru „bizar”. În timpul slujbei, am simţit puternic spiritul 
acestuia care părea mirat, și nu înţelegea de ce plâng toți. Pentru a mă 
convinge că am dreptate, am zis încet: 

— Te simt, dar vreau să-mi dai un semn că nu mă înşel! Te rog, 
fă ceva cu becul din fața mea! Am repetat aceste cuvinte și telepatic. 
Brusc, becul a început să fâlfâie, de i-a făcut pe toți să-şi întoarcă 
privirea către lumina lui. Nefiind pe deplin convinsă că nu este o 
coincidenţă, am zis: 

— Trebuie să mă conving, că e „mâna'” dumitale la mijloc! Te rog, 
fă să fâlfâie din nou, dar mai credibil! Atunci, becul a fâlfâit de patru ori, 
apoi pauză, iar de patru ori şi apoi pauză, până s-a stins de tot, și nici 
până azi, nu l-au putut repara. 

Am înțeles mesajul, și mi s-au umplut ochii de lacrimi. Când am 
povestit această întâmplare fiicei celei mici şi nepoatei - în brațele 
căreia murise bunicul —, aceasta mi-a zis: 

— Şi mie mi s-a părut „ciudată, „acea fâlfâire. Chiar m-am 
speriat, şi m-a trecut un fior. 


— O vecină şi prietenă a mamei, se chinuia de 15 ani cu o boală 
care o împiedica să facă efort. Nu mai ieşea din casă, doar la baie și 


înapoi, iar în ultimele luni de viață nu se mai scula din pat. Mama și cu 
mine, am rămas ultimele care o mai vizitau. A intrat în stare de 
inconştiență de două ori, când delira, spunând că vede persoane 
plecate de mult din lumea aceasta. În acest delir al ei, îmi striga numele. 
Nu pe al copiilor ei, sau pe al nepoților. Eram chemată, dar când 
ajungeam, nu mai era conștientă de prezenţa mea. Când îşi revenea, nu 
ştia că m-a strigat. 

Nimeni nu înțelegea, de ce tocmai pe mine mă strigă, şi nu pe „ai 
ei”. Mă rugam pentru dânsa, şi hotărâsem să merg să-i citesc ceva din 
biblie. Am aruncat biblia în sus și unde se deschidea, acel pasaj aveam 
să îl citesc. Biblia s-a deschis la „Psalmii morţii”, unde se vorbea de 
plecarea sufletelor, iar conținutul lor, se potrivea perfect cu situația 
vecinei. 

M-a mai strigat de multe ori în delirul dânsei, dar nu m-au mai 
chemat s-o văd. Am aflat ulterior, că și biblia preotului care-i făcea 
slujba de „maslu”, s-a deschis tot la „Psalmii morţii”, acesta 
spunându-le că mai mult de două săptămâni, nu va mai trăi, lucru care 
s-a şi întâmplat. 

Mi-a părut tare rău, că nu mi-am făcut timp să merg să-i citesc, 
mai ales după ce am aflat că mă chema mereu. Nici acum după atâţia 
ani nu știu, de ce mă striga pe mine şi nu pe cei apropiaţi. Ce rol aveam 
eu? Mi l-am îndeplinit oare sau nu? 


— M-am convins de foarte mulţi ani, că nimic nu este 
întâmplător în această lume, iar exemplul următor face dovada acestui 
lucru. Intram în concediu şi am fost întrebată: 

— Doreşti toți banii „grămadă', sau în rate? Am răspuns: 

— Îi iau pe toţi, că-mi trebuie o sumă mare să-mi plătesc 
datoriile. Majoritatea colegilor îi luau în rate, pentru a nu-i cheltui pe 
toţi, deoarece următoarea plată, se făcea abia peste o lună și jumătate. 

Mi-am plătit restanţele, fără să rămân cu nimic din salariu, aşa 
că aveam nevoie de o altă sumă fixă de bani, ca să supraviețuiesc. Îl 
rugam în gând pe Dumnezeu, să mă ajute. Am plecat la serviciu să mă 
interesez în ce schimb voi lucra, când lângă mine, s-a oprit casiera care 
dădea banii şi-mi zice: 

— Hai cu mine! Ai de luat o restanță de bani. 

— Nu mai am niciun ban de luat, pentru că mi i-ai dat pe toți, la 


cererea mea! 


— S-a făcut o încurcătură la calculator, și ţi-am dat o sumă mai 
mică decât trebuia. 


Am urcat la etaj, să-mi dea restul banilor. Am încremenit cu 
mâna întinsă, atunci când am aflat despre ce sumă este vorba. Când am 
plecat de acasă, am scris pe un carneţel, ce sumă îmi mai trebuia ca să 
ies din „impas”. Exact această sumă aveam de luat, niciun leu mai mult 
sau mai puţin. 

Dumnezeu, ştia dinainte că voi rămâne fără bani, şi a făcut în aşa 
fel, încât să se producă acea greşeală de calculator. A fost încă un 
exemplu - dacă mai era nevoie -, a miracolelor ce aveau să se producă 
în viața mea. Încă o dovadă, că „Domnu!” ne ascultă rugile, şi ne ajută 
de fiecare dată când îi cerem ajutorul. 


— Un alt exemplu de miracol a fost şi acesta. Stăteam la o coadă 
foarte mare la C.A.R. să ridic un împrumut. De fiecare dată se strângea 
multă lume. La un moment dat, afară s-a întunecat, şi au început să 
cadă câteva picături de ploaie. M-am rugat lui „Dumnezeu”: 

— Doamne, știi că cu iubesc ploaia! Pentru că este necesară 
roadelor pământului, dar pornește-o după ce ies din rând, că nu am 
umbrelă, și sunt îmbrăcată subțire! Abia când am ajuns sub acoperișul 
clădirii, a început să plouă tare. Când ieşeam din rând, brusc se oprea 
şi ploaia, ca să înceapă iar după ce ajungeam la „adăpost'. Când dădea 
soarele, când se ascundea și ploua, lucru ce-i făcea pe toţi să se mire. 
După ce am luat banii, am lăsat ploaia să mă ude, de bucurie că rugile 
mi-au fost auzite. Îi mulțumeam în gând atât ei, cât şi soarelui, că m-au 
protejat. 


— Un alt miracol, pe care l-a făcut - de această dată - „Maica 
Domnului”, a avut legătură cu boala mamei mele. Medicul de la 
neurologie, mi-a spus că a făcut tot ce a putut pentru mama și că de 
acum, doar Dumnezeu poate să mai rezolve ceva. Așa, că am adus-o 
acasă. Pe de altă parte, sora mea venea plângând, spunându-mi: 

— Mama noastră o să moară! Mi-a ghicit cineva în cărți! 

— Oh! mai lasă-mă cu ghicitoarele tale! Nu o să moară, pentru 
că mă voi ruga pentru ea! „Cineva” acolo sus mi-a auzit ruga, şi m-a 
îndemnat către chioșcul de ziare unde am găsit o revistă, ce tocmai 


publicase pe paginile de mijloc, „Rugăciunea Maicii Domnului cu raze 
vindecătoare”. Am început să spun în fiecare zi, această rugăciune, 
aşezată în genunchi și cu lacrimi pe obraz. 

De câte ori venea sora mea cu copiii, mă găsea rugându-mă şi 
plângând. După aproape două luni, mama și-a revenit miraculos, 
mânca singură, mergea fără baston şi a mers şi la biserică ajutată de 
mine. Încă o minune a „Fecioarei Maria” s-a produs, dacă m-am rugat 
cu credinţă. 


— Sora mea era supărată pe mine de mult timp, şi nu-mi mai 
vorbea. Am făcut totul ca să ne împăcăm, dar era foarte dură. M-am 
dus la biserică și m-am rugat „Fecioarei Maria”, să înmoaie inima 
surorii. La întoarcere, un glas mă îndemna să intru în curtea ei, dar 
cum nu îndrăzneam, picioarele parcă mă duceau singure către casa ei. 
Ajunsă la poartă, mi s-a făcut brusc frică, şi am vrut să mă întorc, când 
am primit un „brânci” din spate, de la „cineva” nevăzut, brânci care m-a 
împins în curte. Fiul meu mergea înaintea mea și deschisese deja 
poarta, când am venit „în nas”, metaforic vorbind. Fecioara Maria mi-a 
auzit ruga, şi a mai făcut încă o minune. A fost ziua împăcării între 
mine şi sora mea. 


— Sosise momentul să le împac pe sora mea și pe mama, aşa că 
m-am rugat din nou „MAICII DOMNULUI” să înmoaie inimile lor. 
Întorcându-mă de la biserică, am convins-o pe sora mea să vină cu 
mine acasă, să vorbească și cu mama. Mama s-a bucurat mult, dar 
mândria nu lăsa pe niciuna să facă primul pas spre împăcare. Încă o 
dată, i-am mulțumit Fecioarei Maria că mi-a ascultat ruga. 


— Dar cel mai mare miracol al Maicii Domnului, a fost la 
nașterea fiului meu. Mama m-a învăţat o rugăciune către Fecioara 
Maria, pe care a spus-o și dânsa la nașterea mea și a surorii mele, 
rugăciune care făcea această naştere mai ușoară și fără dureri. Am 
spus-o de câteva ori, şi după aceea, nu am mai simțit niciun fel de 
durere. Eram gata să adorm pe masa de travaliu. Am întrebat doar: 

— Gata, am născut? N-am simţit nimic! Acesta a fost de fapt, 
primul miracol făcut de Fecioara Maria. 


— Se zice că, gândurile noastre atrag anumite evenimente sau 
anumite persoane. Poate că aşa și este, dar fără ajutorul lui Dumnezeu, 
puterea noastră este egală cu zero. Mă gândeam intens, să merg la 
cineva să cer un anume lucru, dar nu găseam timp, când după câteva 
clipe, suna la ușă acea persoană, ce avea în mână exact obiectul de care 
aveam nevoie. Dacă vizualizam o persoană și mă întrebam ce mai face, 
peste puţin timp mă trezeam cu ea la uşă. Îmi spunea apoi, că nu ştie 
de ce a venit. S-a întâmplat tuturor să treacă prin asemenea momente, 
sau să primească un telefon, și să ştie exact cine este la celălalt capăt al 
firului. 

Despre telepatie a auzit multă lume, ba chiar li s-a întâmplat să 
gândească, sau să spună aceleași cuvinte ca și persoana de lângă ea. 
Această telepatie, este foarte profundă între părinți și copii. 
Cercetătorii spun, că la începuturile civilizației, oamenii se înțelegeau 
doar telepatic. Voi vorbi acum despre telepatia dintre mine și fiul meu. 

De câte ori întârzia și nu avea cum să mă anunţe, îmi transmitea 
telepatic acest lucru și mă linișteam. S-a întâmplat ca o dată, să plece 
fără să-mi spună unde. Aveam nevoie de el și nu știam de unde să-l iau, 
când deodată, pașii m-au dus exact la persoana la care plecase. Mi-a 
spus ulterior, că voia să plece dar nu-l lăsa, şi atunci s-a gândit la mine 
că mă duc să-l aduc acasă, lucru care s-a și întâmplat. 


— Când era în tabără, am avut presimţirea că a păţit ceva, şi mă 
rugam mult să se facă bine. La telefon, nu a vrut să-mi spună decât că-i 
curge nasul, dar la întoarcerea acasă, mi-a mărturisit că a avut febră 
mare şi a zăcut la pat. Mi-a mai spus că s-a vindecat singur, vizualizând 
că înoată într-un lac foarte rece. A doua zi, asistenta medicală s-a mirat 
foarte tare când l-a văzut sănătos, deoarece după o astfel de 
temperatură, urmează convalescenţa, care uneori este mai lungă, 
alteori mai scurtă. 


— De câte ori mă gândeam, cum ar trebui să acționeze fiul meu, 
aflam ulterior că aşa și făcea, doar că el nu știa faptul, că telepatia mea 
l-a influenţat. 

Într-o noapte pe la ora unu, mi-a fost tare rău. Fiul meu era 
schimbul trei. A doua zi l-am întrebat: 


— Nu ai simţit că-mi este rău? Răspunsul lui, m-a mirat: 


— Nu ştiu, pentru că la aceeaşi oră şi eu m-am simțit foarte rău! 
L-am întrebat: 

— Cum este posibil, să avem amândoi aceleași simptome, şi 
chiar la aceeași oră? Tu mi-ai transferat starea de rău, sau eu ție? 


— În altă zi, era schimbul unu, şi lucra la un alt patron, când pe 
la ora 13, fiind în bucătărie, am scăpat din mână un castron, care părea 
că mă frige, dar îl luasem din dulap, nu de pe foc. La sosirea acasă l-am 
întrebat? 

— Ce ți s-a întâmplat pe la ora 13? Uimit, mi-a răspuns: 

— Am uitat că nu am mănușile, şi am scos tava cu covrigi din 
cuptor, fără ele. M-a fript şi am scăpat-o jos. Dar de unde ştii? l-am 
povestit apoi ce mi s-a întâmplat. Dacă eram agitată sau nervoasă, mă 
„scutura” şi-mi zicea: 

— Potolește-te! Calmează-te! Mă faci să simt şi eu aceeași stare. 
Aveam telepatie cu toţi cei din preajma mea, dar mai ales cu familia. 


— Fiul meu, urma să dea examenul pentru carnet de șofer. 
Aveam niște presimţiri sumbre şi mă rugam lui Dumnezeu: 

— Doamne! Dacă tu crezi că fiul meu o să pățească ceva, fă în 
aşa fel încât să nu ia examenul! Nu l-a luat, dar nici nu s-a supărat. 
După aproape un an, s-a hotărât să încerce din nou. M-am rugat lui 
Dumnezeu să-l ajute. Mi-a telefonat supărat: 

— Mami, mi-a schimbat data? Ce mă fac? 

— Linișteşte-te! Dumnezeu a vrut aşa, pentru că va fi ziua ta 
norocoasă. De această dată, vei lua carnetul. Presimt acest lucru. A luat 
examenul, deşi făcuse multe greșeli. Atunci a înţeles și el, că dacă nu-i 
schimba data, era posibil să găsească un instructor mai sever, care-l 
pica. M-a mirat însă ce mi-a spus după examen. 

— Mi-a părut bine că nu am luat carnetul de prima dată. Aveam 
nişte presimţiri, că mă voi accidenta. l-am mărturisit și temerile mele. 
Apoi l-am întrebat: 

— Tu mi-ai transmis aceste presimţiri? Sau eu ţie? 


— O altă întâmplare bizară, am avut cu doi ani înaintea morții 
mamei. Ne-a trezit brusc din somn, un zgomot ca un bâzâit de albină, 


ce venea din dreptul mesei pe care se afla o cruce pe suport, cu 
răstignirea lui „IISUS HRISTOS”. În fața acesteia, se afla o icoană a 
MAICII DOMNULUI cu IISUS în braţe. Am crezut că visez, și am 
întrebat-o pe mama? 

— Mami, vezi şi dumneata acele lumini? 

— Da, e o coroană ce se roteşte în jurul icoanelor! Cum ai făcut 
asta? Atunci am realizat că este real totul, și mama credea că cu eram 
de vină. În jurul acestor icoane, se învârteau luminiţe de toate culorile; 
galben, albastru, roşu, verde, portocaliu şi alb, exact ca o coroană. Ne 
uitam mirate una la cealaltă, şi nu înțelegeam ce se întâmplă. Tot 
privind acele lumini, am intrat amândouă într-un somn adânc, de 
parcă acele „beculeţe” ne-ar fi hipnotizat. 

Când ne-am trezit, privirile noastre s-au îndreptat către masă, 
dar acolo nu mai era nimic. Am întrebat-o din nou pe mama: 

— Ai văzut acele lumini? Sau mi s-a părut mie? 

— Nu ţi s-a părut, erau pe masă! Am crezut că ai făcut tu ceva! 
Nici până azi, nu am aflat ce a fost. 


— Dumnezeu, ne aude şi atunci când ne rugăm pentru vreme. 
Dacă ne rugăm - pe timp de secetăsă vină ploaia, ea vine. Eu m-am 
rugat de două ori cu multă credinţă, când a plouat cu grindină. La puţin 
timp, grindina a încetat şi ploaia a fost „curată”. După cum spuneam şi 
mai înainte, nu cred în coincidenţe, pentru că ele nu au existat 
niciodată în viața mea. 

De multe ori am reușit să schimb vremea așa cum am vrut, doar 
rugându-mă lui Dumnezeu. 


— O astfel de întâmplare, a avut loc în ziua înmormântării 
vecinei mamei, care era şi nașa de botez a surorii mele. Mă îndreptam 
către casa ei, când a început să plouă torențial. M-am adăpostit sub o 
streaşină, sperând că va trece repede. Dar cum nu avea de gând să stea, 
am Început să mă rog: 

— Doamne, te rog ajută-mă să ajung cu bine! Dacă nu stă ploaia, 
nu pot pleca! După puţin timp, aceasta a scăzut în intensitate şi am 
mers către casă. Nu am intrat bine, că iar a început, parcă şi mai tare. 
Din acest motiv, nici preoţii nu mai veneau, deşi trecuse demult ora de 
plecare. M-am rugat iar lui Dumnezeu și spiritului ploii. După puţin 


timp ploaia a încetat, şi au venit preoţii să o pornească la biserică. Am 
mulțumit din nou, că mi-au ascultat ruga. 

— O întâmplare asemănătoare, a avut loc când depunea fiul meu 
jurământul militar. Ploua foarte tare și era ger, iar bieţii soldaţi, își 
frecau picioarele să nu degere. Prietena fiului meu (actuala soție), era 
vânătă de frig. M-am ascuns după un copac, să nu fiu văzută şi m-am 
rugat: 

— Doamne, te rog! Ai milă de acești tineri recruți! Schimbă tu 
vremea, că îi plouă rău și au îngheţat de tot! În momentul rugăciunii, 
vizualizam cum stă ploaia şi dă soarele. După câteva minute, ploaia a 
încetat brusc, și a răsărit şi soarele care a încălzit atmosfera. 


— În timp ce aşteptam defilarea soldaţilor, am avut viziunea 
că-mi este rău, şi mă duceau pe braţe câţiva ostași. Peste aproximativ 
30 min viziunea s-a îndeplinit, doar că nu era vorba de mine ci deo 
altă doamnă, mama unui militar. 


— O vecină de-a mamei, a suferit un atac cerebral grav. Doctorii 
le-au spus copiilor: 

— Rugaţi-vă pentru ea, că este foarte rău! Nu credem că o să-și 
mai revină. M-am așezat în genunchi, și am început să mă rog pentru 
dânsa cu lacrimi. Am făcut acest lucru câteva zile la rând. După un timp, 
mă anunță fiica ei: 

— Gata, a scăpat! Medicilor nu le vine să creadă. l-am spus ce 
am făcut, şi am rugat-o să facă şi ea același lucru în continuare. 
Dumnezeu a făcut ceva, ce nu era cu putință oamenilor. 


— Mi se întâmplă de multe ori, să prevăd anumite lucruri, să 
ştiu aproape sigur cum vor acţiona anumite persoane apropiate mie, 
înainte chiar de a ști ele însele ce vor face. Această intuiţie o au mulţi 
oameni. Este suficient să mă gândesc la „ceva”, și în scurt timp acest 
lucru se îndeplineşte. Am avut această telepatie de când eram mică, 
doar că în ultimii ani, ea s-a accentuat. 

Citind multe cărți ale unor autori români dar și străini, și 
comparând cu întâmplările prin care am trecut, am înţeles că toți 
aceştia au dreptate, atunci când afirmă că noi suntem ceea ce gândim, 
că de fapt nu anticipăm ce ni se întâmplă, ci tot ceea ce trăim, 


reprezintă rodul faptelor şi al gândurilor noastre. Faci bine, ai parte de 
bine. Faci rău, de rău vei avea parte, mai devreme sau mai târziu. Acest 
lucru se adeverește de multe ori. Doar că, binele îţi vine din partea 
unor persoane la care nu te aștepți, nu din partea celor pe care i-ai 
ajutat. lar răul, vine mai mult din partea rudelor și a celor apropiați, 
decât a străinilor. Toate persoanele care mi-au vrut răul, au pățit 
lucruri rele. Cele care m-au vorbit de rău, au fost și ele bârfite la rândul 
lor. Doar pentru că m-am rugat pentru ele, nu le-am blestemat, cum 
face majoritatea oamenilor. 

De asemenea, este bine să ne ascultăm intuiţia, primul gând ce 
ne apare în minte. De multe ori, mi-a mers bine atunci când mi-am 
ascultat acest prim gând, dar mi-a mers și rău, pentru că am oscilat 
între primul gând şi al doilea. 


— Spunea Oreste într-o emisiune de-a lui că, atunci când a avut 
probleme cu banii, nu a suferit de foame, pentru că o masă pe zi o avea 
asigurată, fie de la mama lui, fie de la prieteni. Acest lucru, mi se 
întâmpla și mie de foarte multe ori. Mă sculam dimineaţa, cu gândul să 
fac o mâncare, pe care nu o mai făcusem de mult şi care-i plăcea şi 
fiului meu. Dar când să mă apuc de treabă, realizam că-mi lipseau 
câteva legume și nu aveam nici bani să le cumpăr, aşa că necăjită, 
plecam în vizită la prietene. 

Stăteam de vorbă, fără să le mărturisesc că am probleme cu 
banii, şi că am venit să le vizitez, doar ca să uit că nu am ce pune pe 
masă. La plecare, îmi puneau în plasă, exact acele legume care-mi 
lipseau. Una îmi punea câteva cepe și dovlecel, alta îmi punea verdeață 
şi roşii. Ajunsă acasă, mă uitam ce mi-au pus, și mirarea mea era mare 
când realizam că tocmai acele legume îmi lipseau, ca să pregătesc ce 
îmi propusesem. După un timp, le întrebam: 

— De unde ştiaţi ce îmi trebuie? Mi-a fost rușine să vă spun că 
am nevoie de ele. Îmi răspundeau: 

— Aşa am simţit! mai ales că și tu ne-ai ajutat de multe ori. 
Ştiam că voi „blocării”, nu aveţi grădină pe acoperişul blocului. Acestea, 
au fost întâmplările mai deosebite din existența mea. 


— Minuni, se întâmplă aproape zilnic, în viaţa mea. Este 
suficient doar să mă gândesc la ce-mi trebuie, și îmi iese în cale exact 


persoana care îmi oferă acel „ceva”, fără să deschid gura să cer. Am fost 
ajutată de multe ori, de persoane pe care abia le cunoşteam, și nu 
îndrăzneam să le cer ajutorul. Acest lucru, mi-a schimbat total 
percepţia asupra lor, cât şi asupra altora. Am învăţat, că nu trebuie să 
judecăm oamenii, la prima vedere. 

„Este uşor să-i judeci pe alţii, dar mai important este să-i înţelegi. 
Oamenii, preferă să se judece unii pe alţii, decât să se înțeleagă între 


a” 


ei”. 
PLATON mai spunea: 
„Un lucru, ca să fie bine judecat, trebuie judecat de cei pricepuţi, 
iar nu de cei mulți”. 
JULES RENARD zicea: 


„Multe probleme ar dispărea din viaţa noastră, dacă am vorbi 
unii cu alţii, nu unii despre alţii”. 


— Ținem cu tot dinadinsul la lucruri materiale, și uităm de cele 
spirituale. Ne enervăm foarte tare, atunci când o persoană apropiată, 
ne ia un obiect la care ţinem mult. Ne simțim tare rău, când cineva ne 
înșală la bani. Nu conștientizăm că de fapt, toată această dependență 
de lucrurile pământeşti, duce la boală. O vorbă din popor spune: „de ce 
ţi-e frică, nu scapi!” 

Am văzut în jurul meu, cum această zicală s-a adeverit de multe 
ori. Mamei mele, îi era teamă că o să paralizeze. Şi acest lucru s-a 
întâmplat. Unei cunoștințe, îi era teamă că o să fie furată, şi a fost. Altă 
persoană, a înșelat cu o sumă de bani o binefăcătoare de-a ei, şi a 
pierdut ulterior de zece ori mai mult, decât suma obținută prin 
păcăleală. 


— Eu, am primit o lecţie de viață asemănătoare. Am fost înșelată 
cu o sumă de bani, dar spre deosebire de alte dăți - când mă certam cu 
acea persoană - acum am fost destul de liniștită, şi l-am rugat cu vorbe 
blânde să-mi restituie banii, căci erau ultimii pe care-i mai aveam. 

Au trecut luni bune și într-o zi, mă trezesc cu soţia lui, că-mi 
restituie suma de bani. Între timp, mă împăcasem cu situația, nu 
tineam supărare, ba chiar vorbeam cu acea persoană. l-am făcut și un 
alt bine, la care nu se aștepta. 


Interesant însă, a fost faptul că această sumă de bani mi-a fost 


restituită, chiar într-un moment când aveam mare nevoie, și nu 
găseam nicăieri. Un aşa-zis rău, s-a transformat în viitor, în ceva 
care-mi folosea. Am înţeles atunci, că nu trebuie să mai ţin atât de mult 
la partea materială a vieţii, căci Dumnezeu nu ne va lasa în necaz. 


— Am ajuns la următoarea concluzie. Orice lucru rău, se poate 
transforma, într-un viitor apropiat, într-unul bun. Dau un exemplu: o 
persoană este concediată. Începe să se frământe, să se îngrijoreze, că 
nu va mai găsi de lucru și va suferi de foame. Pesimistul, cade în 
depresie, nu mai are speranţe. Această gândire negativă, va atrage 
după sine, exact lucrul de care se teme. Oricât ar căuta, nu mai găseşte 
un alt serviciu. Crede că Dumnezeu l-a părăsit, şi nu mai vrea să audă 
de El. 

Pe de altă parte, optimistul crede în șansa lui, crede în Divinitate 
şi constată după un timp - nu prea lung - că astrele i-au pregătit un 
serviciu mult mai bun şi mai bine plătit. Pentru el este o lecție de viață 
pe care şi-a însușit-o. 


— Un alt exemplu de „rău', ce se transformă în bine: între doi 
colegi și prieteni, intervine un scandal care-l determină pe unul din ei, 
să plece la alt loc de muncă. Cel care rămâne, este avansat în funcție 
imediat după plecarea acestuia. Dar şi cel care pleacă este avansat în 
funcţie, la noul loc de muncă. Câte șanse ar fi fost, să avanseze amândoi 
în aceeași funcţie, dacă nu intervenea această dispută între ei? 

Optimistul, - care mai crede şi în Divinitate - înţelege „mesajul”, 
şi nu rămâne supărat pe celălalt. În schimb pesimistul, poartă 
ranchiună fostului coleg, și nu mai vede că şansa i-a oferit altceva mai 
bun, tocmai din cauza acestui incident. Divinitatea, i-a ajutat pe 
amândoi să reuşească. Diferenţa este aceea, că unul și-a învăţat „lecția”, 
iar celălalt nu. Și mai sunt multe alte exemple, dar am amintit doar 
două cazuri pe care le cunosc. 


— Cel mai concludent caz de rău ce se transformă în bine, îl 
găsim în biblie. Iosif a fost vândut de fraţii lui. Acesta, fără să le poarte 
ranchiună, i-a ajutat peste ani atunci când era foamete. El a înțeles că a 
fost voia lui Dumnezeu, pentru a-și ajuta rudele atunci când vor fi la 
necaz. Concluzia mea este aceea că: în orice „rău, „există și un bine, dar 


şi că, în orice bine, poate exista și un rău. 

Eu nu cred că omul poate avea dușmani, atâta timp câtva şti să-l 
respecte şi să-l iubească pe cel de lângă el. Din punctul meu de vedere, 
aceștia stau în preajma ta, tocmai pentru a te ajuta să evoluezi spiritual, 
şi astfel să se ajute și pe ei. Dacă indiferent de sentimentele lor, de 
purtările lor „rele”, i-am trata ca pe nişte prieteni, nu ca pe niște 
duşmani, atunci vor vedea şi ei adevărul, se vor schimba. 


— Nu sunt de acord, cu cei care spun că oamenii s-au înrăit. 
Noua energie ce planează asupra Pământului, le-a scos la iveală 
adevăratele feţe. Pe cei ce „pozau' în oameni buni, acum îi vedem așa 
cum sunt în realitate. Cei buni, tot așa au rămas, ba au devenit și mai 
buni. Eu însămi m-am schimbat. Dacă înainte, nu le spuneam celor din 
jur că mă mint, sunt prefăcuțţi, tocmai ca să-i nu-i supăr, din bun simț, 
acum nu mai suport falsitatea, minciuna. 

„Orb, nu este cel care nu vede, ci cel care nu vrea să vadă”! 


— Sunt atâtea semne în jurul nostru, atâtea „coincidenţe”. 
Trebuie doar să le privim cu atenție, să privim cu ochii sufletului. 
Trecem nepăsători, preocupați, stresaţi, spre magazin, spre serviciu, și 
nu vedem nimic din ceea ce ne înconjoară. Nu vedem, minunata creație 
a lui Dumnezeu. Nu zărim „soarele”, decât atunci când ne arde faţa. Nu 
vedem „ploaia”, decât atunci când aduce inundaţii și ne face pagube. 
Nu realizăm că ea face şi miracole, nu numai pagube. 

O chemăm atunci când este secetă, şi o blestemăm, atunci când 
ne strică planurile. Niciodată nu suntem mulțumiți. 


Traversaţi strada! Oferiți un zâmbet sincer, celor pe care-i 
întâlniți! Oferiţi-le iubire din adâncul inimii, şi veţi vedea ce bine vă 
veți simți, ce fericiți veţi fi! Toate bolile vor dispărea ca prin farmec. 
Renunțaţi la gândurile şi sentimentele rele, malefice! Faceţi fapte bune, 
şi dacă nu puteţi, atunci abţineţi-vă pe cât puteţi, să faceți rău! 
Zâmbetul, îi dezarmează chiar și pe cei furioşi. 


— Ce ne costă să zâmbim? Știu! Veţi spune că atunci când nu ai 
ce pune pe masă, nu-ți mai arde de zâmbete. Că reclamele de la TV, 
care ne îmbie să mâncăm zilnic fructe și legume sunt sănătoase, dar 
doar pentru cei care-și permit. Că dacă la masă, nu ai decât ceai cu 


pâine, aceste reclame te fac doar să înghiţi în sec. Aşa o fi! Dar un 
zâmbet, nu cere un efort prea mare. Nu cere bani, nu face rău nimănui. 

Am văzut în urmă cu mulţi ani la TV un film, unde o populaţie 
dezarma cotropitorii prin zâmbete. Nu este un exemplu demn de 
urmat? În loc să stăm încruntaţi și posomorâţi? Ne ruşinăm, atunci 
când cineva ne îmbrățișează și ne arată iubirea sinceră, de parcă am 
face ceva rău. Ba chiar privim în jurul nostru, ca nu cumva să fi văzut 
careva scena. Nici nu știți ce bine mă simt eu, atunci când o persoană 
îmi zâmbeşte din suflet, mă salută, mă îmbrățișează. Simt că „prind 
aripi, că zbor. Am întrebat o prietenă: 

— Eşti şi tu fericită, când cineva îți zâmbeşte, te salută? Sau doar 
mie mi se întâmplă? Mi-a răspuns: 

— Da, am şi eu acest sentiment! Și este tare bine! 


— Şi sentimentele de invidie, ură, neiertarea altor persoane 
pentru răul făcut ţie, duc la îmbolnăvirea spiritului şi apoi la cea a 
trupului. Dar cea mai periculoasă dintre toate, este furia. Ea te 
determină să faci lucruri, pe care nu ţi le-ai închipuit că le vei face 
vreodată. Auzi: 

— Nu ştiu de ce a făcut asta! Era o persoană calmă, liniștită! De 
cele mai multe ori, astfel de persoane „explodează”. Despre români, s-a 
spus că sunt „o mămăligă” care fierbe încet, la foc mic, şi dacă nu ai 
grijă de ea, îți poate exploda în față. Aşa se întâmplă şi cu furia. 

Îi cred pe aceia care spun că nu ştiu ce au făcut, pentru că furia 
i-a orbit, că nu-şi amintesc momentul dezlănţuirii. Nu se prefac. Chiar 
nu-și amintesc, pentru că furia le întunecă minţile. Spun acest lucru din 
proprie experiență, nu ca să apăr pe cineva anume. Mi s-a întâmplat de 
două ori în viață, să mă aflu sub, imperiul” furiei. Nici în ziua de azi, 
nu ştiu ce am făcut. Mi s-au şters din memorie acele clipe. Mi s-a spus 
cum am reacționat, dar eu nu-mi amintesc. Nu am rămas doar eu 
şocată de ceea ce am făcut, ci şi cei din jurul meu. Spuneau: 

— Era atât de liniştită! Nu se certa cu nimeni, nu ridica tonul! Nu 
ne vine să credem că ea a făcut asta! 

Nu am omorât pe nimeni, nu am desfigurat pe nimeni, nu am 
împuşcat pe cineva sau l-am înjunghiat. Pur şi simplu, am sărit la 
bătaie. Eu, o persoană nonviolentă, pe care o speria orice ton ridicat, 
orice sămânță” de ceartă, am, explodat. Şi astăzi, îmi este ruşine de 


acel moment. Și dacă ceilalți au uitat, mie nu-mi va ieși din minte, 
pentru că este o lecţie pe care trebuie să n-o repet. De aceea am spus, 
că acest sentiment este cel mai periculos. Poate duce la crime, cum s-a 
întâmplat de multe ori în societatea noastră. 


— Dăm vina pe toţi, pentru ceea ce ni se întâmplă. Pe 
conducătorii țării, pe medici, pe preşedinte, pe ceilalți oameni, ba chiar 
pe întreaga societate, doar pe noi nu. Uităm că schimbarea noastră în 
bine, poate schimba pe ceilalți. Că gândurile, sentimentele, faptele 
noastre bune, iertarea necondiționată, iubirea necondiționată, pot 
duce la o schimbare în bine a întregii societăți. Eu dăruiesc iubire 
unora, tu dăruiești altora, aceia dăruiesc la rândul lor, și tot așa, până 
ce întreaga societate, se schimbă în bine sub acțiunea iubirii. 

Din păcate, lipsa acestor sentimente bune, poate schimba și în 
rău un om, iar apoi tot noi îl acuzăm că s-a înrăit, deși suntem direct 
răspunzători de această schimbare. Eu însămi era să mă schimb în rău, 
datorită trădării unor persoane din jurul meu, a lipsei lor de loialitate, 
de iubire şi de respect. Dar fiind o fire puternică, și cu credinţă în 
Divinitate, am rezistat încercării. Sunt însă și oameni, care nu suportă 
aceste comportamente, și devin reci, duri. 


— Duhovnicul meu, spunea într-una din predicile dumnealui: 

— Ne plângem de cei ce ne conduc, că nu ne iubesc, că nu le 
pasă de noi, îi arătăm cu degetul, îi înjurăm, le trimitem toată ura 
noastră. Uităm că noi i-am ales! Şi dacă nu ne convine, nu ne 
condamnăm pe noi pentru acest lucru, ci pe dânșii. S-a gândit cineva să 
se roage lui Dumnezeu pentru ei? Să le lumineze minţile, să le 
îmblânzească sufletele, pentru a face ceva bun pentru popor? Ne 
rugăm pentru noi şi pentru cei apropiaţi nouă, dar pentru dânșii nu se 
roagă nimeni. Diavolul, nu poate fi îmblânzit decât cu iubire! 

— Rugaţi-vă pentru dânșii! Trimiteţi gândurile și sentimentele 
dumneavoastră de iubire, nu de ură către aceștia, și veţi vedea că 
lucrurile se vor schimba! Poate nu imediat, va mai dura, că nici lumea 
nu a fost construită într-o zi. Dar nu încetaţi să faceţi acest lucru zilnic! 

Nu-i așa că părintele nostru are dreptate? Tot din proprie 
experiență știu, că am reușit să schimb în bine anumite persoane, doar 
rugându-mă,  trimițându-le gândurile mele bune, precum și 


sentimentele mele de iubire sinceră, de iertare necondiționată. 

Am văzut în jurul meu, oameni care s-au schimbat în bine. Au 
avut vise cu Maica Domnului, sau revelații care le-au schimbat total 
sentimentele, gândirea atee. 


— Dacă noi nu ne iubim, nu ne respectăm, nu ne iertăm, nu 
putem face acest lucru nici cu cei din jurul nostru. Îi acuzăm pe ceilalți, 
îi învinovățim de lucruri pe care le facem noi, doar pentru a ne linişti 
conștiința, pentru a nu vedea adevărul. 

Dacă gândim rău, îi bănuim și pe cei de lângă noi, de acest lucru. 
Dacă minţim, credem că şi ceilalți ne mint. Nu putem concepe, că mai 
există şi persoane care sunt sincere, care au gânduri și sentimente 
curate. Când înșelăm sau șantajăm, credem că toți fac așa ceva. Dacă 
suntem suspicioşi, îi suspectăm și pe ceilalți de acest lucru. Dacă 
cineva este trist, sau nu se simte bine, răspunde monosilabic, este 
acuzat de nepăsare, de comportare rece, şi ne supărăm pe acea 
persoană. Vrem să fim înțeleşi, ascultați, dar nu avem timp să-i 
ascultăm şi noi pe ceilalți, să-i înțelegem. Apoi, tot noi ne supărăm. 

Nu degeaba a spus IISUS Hristos: 

— lubeşte-ți aproapele, ca pe tine însuţi” ! Da, dar ce fac acei 
oameni, care nu ştiu să se iubească pe ei, să se respecte? Nu ştiu să-i 
iubească, să-i respecte nici pe ceilalți. 

lisus Hristos, nu a zis doar: 

— „lubeşte-ți aproapele!” A zis şi: 

— „Ca pe tine însuţi!” ” 

Pentru că numai așa, vom putea să evoluăm spiritual. Religia, 
are un rol important în această evoluție spirituală, dar nu trebuie să 
cădem în fanatism. Cunosc persoane care cred în Divinitate, respectă 
Legile lui Dumnezeu și ale Universului, dar se duc foarte rar la biserică. 
Și cunosc și persoane care se duc permanent la biserică, în schimb nu 
ştiu să-i iubească, să-i respecte pe ceilalți, nu iubesc creaţia lui 
Dumnezeu. 

Ei cred, că acest lucru este suficient, dar se înșală amarnic. Nu li 
se vor ierta păcatele, doar pentru că fac mătănii, dar în schimb, 
sentimentele lor față de Divinitate nu vin din adâncul inimii. 


— Părintele ARSENIE BOCA spunea: 

— „Rugăciunea cu lacrimi de căință, este mai plăcută lui 
Dumnezeu, decât cea seacă”. Dacă plângi din iubire pentru Dumnezeu, 
ai sufletul atât de liniștit, de împăcat, încât simţi că nu te mai atinge 
nimic din ce este pământesc. Nu mai ai frici, ai o mare siguranță a zilei 
de mâine. Frica vine de la diavol, iar pe acesta nu îl poţi înfrânge decât 
cu iubire, cu smerenie, nu cu orgoliu prostesc. 

Din cauza mândriei, mulți părinți nu-şi pot ierta copiii, mulți 
copii nu-şi pot ierta părinţii. Părinţii spun: 

— Nu el (ea), m-a făcut pe mine. Eu l-am făcut (0), pe el (ea). Să 
mă plec eu în fața lui (ei)? Cei care au copii, trebuie să ştie, că având 
multă experiență de viață, sunt mai înţelepţi și împăcarea va trebui să 
vină din partea lor. Să le spună copiilor, că îi iartă şi îi iubesc din suflet, 
chiar dacă au greșit. Pentru că și ei, la rândul lor - chiar dacă acum au 
„uitat” i-au supărat pe părinţii lor, atunci când erau tineri, iar ei 
iubitori i-au iertat. 

lar copiii să-şi respecte părinţii, aşa cum zice şi biblia. Pentru că 
într-o zi, vor fi şi ei la rândul lor părinți, și „ roata se întoarce. Să-i ierte, 
dacă nu pentru altceva, măcar pentru faptul că le-a dat viață, şi acest 
lucru, i-a făcut ceea ce sunt acum. 

Lăsaţi copiii să-și aleagă ce profesie le place! Să-i îndrumăm, să-i 
protejăm, fără să-i obligăm. 

Îi spuneam fiului meu: 

— Nu mai face aceleași greșeli ca mine! Ascultă-mă şi pe mine, 
învaţă din ele ca să nu suferi şi tu! Îmi răspundea: 

— Lasă-mă să greşesc! Numai aşa voi învăţa să fiu responsabil. 
Voi învăţa din greșelile mele proprii, nu din ale altora. 

— Lasă-mă să le simt pe pielea mea, cum ai făcut şi Dumneata. 
Altfel, cum voi şti că nu trebuie să le repet. 

VANGA spunea: 

„Nu copiii ar trebui arestați, ci părinţii. Pentru că educaţia dată 
lor, i-a adus în acest punct”. Copiii, ca și bătrânii, trebuie înconjurați cu 
dragoste. Să fie învățați cum să se roage Divinităţii. Să li se explice că 
fără existența lui Dumnezeu, noi nu am mai avea niciun rost aici pe 
pământ. 

Nu trebuie să trăim cu frică de Dumnezeu, ci cu iubire. Pentru că 
EL este iubire, în forma cea mai pură, iar frica este de la satana. Sunt 


fericită că părinţii mei, bunicii mei, m-au crescut în această credință! 
De la ei am învățat, cum să-mi cresc copilul. În cinste, adevăr, 
corectitudine, loialitate, dreptate. Nu am repetat unele greșeli făcute 
de aceștia. Pentru că nu mi-au plăcut, şi nu am dorit să fac şi eu același 
lucru copilului meu. „Ce ţie nu-ți place, altuia nu-i face!” 


— Să nu uităm, că nu rămâne nimic neplătit, în această lume. 
Dacă nu aici, atunci sigur justiția divină, va face dreptate. „Cu ce 
măsură dai, cu aceea primeşti”. Lucru deja confirmat de mine, prin 
exemplele din jurul meu. 


— l-am compătimit sincer, pe cei care fac lucruri oribile. De ce? 
Pentru că aceștia nu au avut parte de iubire. Ei nu cunosc acest 
sentiment minunat, care te înnobilează, te face mai bun. Au fost atât de 
dezamăgiți de cei dragi lor, şi chiar de cei din jurul lor, încât au 
„omorât” acest sentiment în sufletul lor. S-au născut și ei cu acea „rază 
de lumină” dată de Dumnezeu, dar deziluziile au înăbușit-o, au 
ascuns-o undeva în „întuneric”. 

Sunt însă şi persoane care nu fac lucruri malefice, dar pentru că 
au suferit mult, îşi închid sentimentele într-un colț al inimii, cât mai 
ferit, tocmai pentru a nu mai fi „loviţi” de cei din jur. Se simt vulnerabili, 
şi îşi apără cum pot această vulnerabilitate. Sunt convinși că nu mai 
pot îndura alte dezamăgiri, alte suferințe, că vor „claca”. De aceea, se 
comportă foarte rece cu cei din jur. Sunt taciturni, își pun pe față o 
mască dură, de oameni răi. În realitate, mulți dintre ei sunt plini de 
iubire. Deseori, iubirea lor este mai puternică decât a celorlalţi. La fel 
se întâmplă şi cu persoanele cu handicap. Sunt consideraţi niște 
„paria” în societate. Sunt luați în râs, batjocorâţi. Nu le întinde nimeni o 
mână de ajutor. „Unii”, cred că aceştia nu merită iubiţi, și îi privesc cu 
repulsie. În realitate, ei sunt plini de iubire, sunt mai respectuoşi, mai 
cu bun simţ decât ceilalți și suferă chiar mai mult decât ei. 

De aceea, nu este bine să judecăm oamenii după aparenţe. 
Aparenţele, înșală de multe ori. Să-l lăsăm pe Dumnezeu să ne judece, 
că doar El are acest drept. Nu ştie nimeni ce se petrece în casa lor, în 
mintea lor, sau în sufletul lor, doar ei înșiși. Numai cei care au trecut 
prin experiențe asemănătoare, îi pot înţelege cu adevărat. 


Ceilalți, îi pot compătimi. Chiar dacă înmulțești de zece ori, de 


douăzeci de ori, ceea ce simți tu pentru acele persoane, şi tot nu se 
apropie de ceea ce simt ei în realitate. Dacă nu-ți trâmbiţezi 
problemele, nu înseamnă că ele nu există. Că eşti o persoană rea, 
pentru că nu vrei să te destăinui. 

Spune IISUS Hristos: 

— „Ci, oricui te loveşte peste obrazul drept, întoarce-i şi pe 
celălalt”. Această pildă, m-a sâcâit multă vreme, până i-am găsit 
adevărata semnificaţie. Îmi spuneam, destul de enervată: 

— Cum adică? Dacă cineva îmi dă o palmă, eu îi arăt şi celălalt 
obraz? Las-o baltă! mai degrabă, îi car eu câțiva pumni - lucru care s-a 
şi întâmplat, din exemplul de mai înainte, despre furie. Am 
experimentat personal, acest exemplu biblic. 

O vecină, a venit într-o bună zi, cu mare scandal la ușa mea, cu 
jigniri și toate „celea”. Fără să mă enervez, i-am vorbit calm - deși în 
interior, fierbeam -, i-am dat dreptate - deşi nu ştiam ce făcusem -, 
i-am zâmbit. Deodată, s-a oprit brusc din invective, a lăsat capul jos şi a 
plecat. Mi-a spus ulterior, că se simte ruşinată de felul cum a reacționat 
atunci, mai ales că cu m-am purtat frumos. 

Bineînţeles, că o dată intrată în casă, îmi venea să sparg tot de 
nervi, dar eram fericită că m-am putut abține în acel moment. A fost o 
altă „lecţie de viață”, pe care trebuia să o învăţ. Am înţeles atunci zicala 
românească: 

„Vorba dulce, mult aduce!” Și am mai înţeles ceva: violenţa, 
naşte violenţă. 

Dacă răspundeam şi eu la fel, atunci vecina nu s-ar fi ruşinat, nu 
ar fi învăţat nici ea nimic din acest exemplu, nu s-ar fi căit. De aceea am 
spus, că putem schimba oamenii în bine. Având un comportament 
asemănător cu al lor, nu vor ști niciodată unde au greșit, sau dacă au 
greşit. În schimb, dacă le vorbim cu blândeţe, cu calm, se vor căi, se vor 
îndrepta, nu vor mai repeta greșeala, așa cum n-am mai repetat-o nici 
eu. 

La acest lucru se referea IISUS Hristos. 

Cu iubire, putem schimba caractere rele, în caractere bune. Asta 
înseamnă, să întorci şi obrazul celălalt. Să reacționăm la ură cu iubire, 
nu tot cu ură. 

„Vezi bârna din ochiul tău, nu paiul din ochiul fratelui tău”. 
Avem tendinţa să judecăm faptele altora, și nu le vedem pe ale noastre, 


sau pe ale copiilor noştri. Credem că am ascuns atât de bine „gunoiul” 
sub preş, că ceilalți nu l-au văzut, şi dacă nu l-au văzut, putem să 
judecăm în voie. „Gunoaiele” vor ieși la iveală, mai devreme sau mai 
târziu. 

„Cine este fără de păcat, să arunce primul piatra”. Se pare că, în 
zilele noastre, tocmai „păcătosul” este cel care aruncă pietrele. 


M-a uimit foarte tare, următoarea întâmplare. Era hramul unei 
biserici. Ca la orice hram, vin şi rromi şi cerşetori. Pentru aceștia, a fost 
aşezată separat de „lumea bună” o masă, fără să se specifice pentru 
cine este pusă. Dacă unii „strâmbau” din nas la vederea lor, aceștia, cu 
mult mai bun simţ decât ei, s-au aşezat - fără să li se spună - la acea 
masă, ca să nu-i deranjeze. 

Dacă pe mine m-a deranjat acea separare - de parcă ar fi fost 
ciumațţi -, ei în schimb au acceptat acest lucru. Nu s-au simțit în niciun 
fel izolaţi. Păreau că-şi acceptaseră situaţia, se resemnaseră, știau unde 
le este locul, sau mai degrabă, unde doreau „ceilalţi” să stea. Acest fapt, 
m-a făcut să-mi dea lacrimile, și am mai primit o lecție de viaţă. 

Îngerii nu umblă pe pământ îmbrăcaţi în haine luxoase. Ei 
umblă îmbrăcaţi în zdrenţe, tocmai pentru a încerca credința 
oamenilor. Câţi îngeri nu sunt ascunși în persoanele acestor cerşetori? 


În anul 2013, am fost internată în spital. Am trecut cu câțiva cm 
pe lângă moarte. Stările rele prin care am trecut, m-au lăsat fără 
sentimente. Eram ca un „zombi”. S-a lăsat un întuneric în jurul meu, 
zgomotele din cameră nu se mai auzeau. Nu-mi mai simțeam trupul. 
Aveam senzația că m-am ridicat câțiva cm în aer, pentru că nu mai 
simțeam nici patul sub mine. În schimb, nu simţeam frica de moarte, 
aveam sufletul liniștit, plin de pace. Dacă nu mă speria frica că voi muri, 
mă speria însă altceva. În acel moment, nu mai aveam niciun sentiment; 
nici bun, nici rău, nimic. În loc să mă rog Divinităţii să mă salveze, 
spuneam: 

— Doamne! Dacă vrei să mă iei, sunt pregătită! Dar te rog, 
înapoiază-mi sentimentele! Nu mă lua așa, golită! Nu vreau să plec din 
această lume, fără să simt nimic! 

Pastilele m-au adus înapoi, dar tot un „zombi” eram. Nici după 
externare, nu mi-am revenit. Făceam fapte bune aproape în fiecare zi, 


în speranţa că totul se va schimba. Am chemat preotul acasă pentru 
slujbă. M-am spovedit și m-am împărtășit. După o lună de zile de 
rugăciuni şi de acte caritabile, mi-am revenit la normal. 

Am înţeles într-un final și următoarele cuvinte biblice: 

„Nu adunați comori pe pământ, ci în cer. Ce folos de omul care 
adună comori, dacă își pierde sufletul”! Nu doresc nimănui să trăiască 
fără „suflet”, pentru că este îngrozitor. Nu aş mai putea trece prin 
această experiență, niciodată. 

Acum înțeleg, de ce se spune despre o persoană malefică, că este 
om „fără suflet”. Am auzit de multe ori acest cuvânt, dar până nu l-am 
experimentat pe pielea mea, nu l-am înţeles. Îi mulțumesc Divinităţii, 
că mi-a dat posibilitatea să trăiesc toate aceste experienţe, să le trec 
prin „filtrul” personal, pentru a înţelege. Acum am scris despre ele, așa 
cum s-au întâmplat. 

O cunoştinţă m-a întrebat: 

— Crezi în aceste lucruri paranormale? Crezi toate prostiile pe 
care le citeşti? l-am răspuns: 

— Cred, pentru că cu le-am trăit deja! Tot ceea ce am citit în 
cărți, sau am văzut în unele emisiuni, nu le-aș fi crezut, dacă nu le 
experimentam înainte. 

— Eu nu mi-am pierdut speranţa. Cred că România și românii, 
vor avea un viitor frumos. Suntem un popor a cărui „rază de lumină”, e 
foarte puternică. Niciun „întuneric”, nu o va putea face să dispară, 
oricât ar încerca. Noua energie, va îndepărta tot răul. Am văzut în jurul 
meu, oameni care şi-au schimbat percepţia asupra vieţii, au devenit 
mai buni, mai credincioși. „Nimeni”, nu ne va dobori! Depinde însă şi 
de noi, să nu ne lăsăm influenţaţi de „întuneric”, să devenim mai 
responsabili, să luăm atitudine împotriva a tot ce este rău în țară. 
Avem încă libertatea cuvântului, putem să protestăm pașnic împotriva 
celor ce nu ne doresc binele. Să ne rugăm tot timpul pentru ei, dar să 
ne schimbăm și noi, să le oferim iubire, nu ură. 

VĂ DORESC TUTUROR, PACE, LINIȘTE SUFLETEASCĂ, ȘI 
MULTĂ IUBIRE SPIRITUALĂ! 


ÎN MEMORIA IUBIȚILOR MEI PĂRINȚI, NICOLAE ŞI ANA! 


Poezie de adio (scrisă de tatăl meu pe patul de moarte) 


Trist e cerul fără stele. 
Triste sunt zilele mele. 
Căci grea boală mă răpune. 
Părăsind această lume. 


Las nevastă, las copile. 
Și mă prăpădesc cu zile. 
Las fetele făr' de-ajutor. 
Și surioare cu dor. 


Las pe maica mea bătrână. 
Şi pe soacra mea cu milă. 
Las cumnaţi ca niște frați. 
Și cumnate îndoliate. 


Dragii mei nepoți, nepoate. 
Soacră, mamă, surori, frate. 
Dacă v-am făcut vreun rău. 
Nu plângeţi la capul meu! 


Știu c-atât cât am trăit. 

Pe nimeni n-am urgisit. 
La nimeni n-am făcut rău. 
Ştie bunul Dumnezeu. 


Vă mulțumesc, prieteni cu dor! 
Că nu m-aţi lăsat să mor. 

Vouă, care mi-ați donat sânge. 
Când ați văzut c-al meu se scurge. 


Vouă, care mi-aţi salvat viaţa. 
Când începeam să fiu ca „gheața”. 
Mi-aţi prelungit-o cu ceva. 


Insă moartea, tot mă ia. 


Îmi simt sfârşitul aproape. 
Ca un clipocit de ape. 

Vă părăsesc pe voi, pe toți. 
Pentru lumea celor drepți. 


Vă las ultimul cuvânt. 

Când n-oi mai fi pe pământ. 
Pe mormânt, sădiți la cap. 
Un puişor de liliac. 


Și el când va înflori. 

De mine va aminti. 

Că m-am „topit' în floarea vieţii. 
Ca şi roua dimineții. 


Am scris aceste strofen şir. 
Eu NICOLAE TRANDAFIR. 
Să ştie o lume întreagă. 

Că viața mi-a fost dragă. 


Însă Dumnezeu, n-a vrut. 
Să stau mai mult pe pământ. 
Mi s-a curmat firul vieţii. 
Până-n pragul bătrânețţii. 


Mor cu gândul neîmpăcat. 
Că două fete am lăsat. 
Făr' să le fi măritat. 

Şi eu nu le-am ajutat. 


Când a fost ca să le ajut. 
Atunci m-am îmbolnăvit. 


Am stat numai prin spitale. 
Şi-am cheltuit la parale. 


„Ziua bună”, vă zic vouă. 
Cu ochii-n lacrimi de rouă. 
Eu vă las, vă părăsesc. 

Și sănătate, vă doresc. 


Sănătate, viață lungă. 
Dumnezeu să mă audă. 
Să vă creșteţi copilaşii. 
Şi nepoții, drăgălășii. 


